הוועדה המיוחדת לפניות הציבור, כנסת 20, פרוטוקול מספר 89, 2017-02-06 14:00

ישראל אייכלר: אנחנו פותחים עכשיו את הישיבה.

ישראל אייכלר: אנחנו עוסקים בפניות ציבור בנושא תחבורה ציבורית בשכונות נווה יעקב ובית וגן בירושלים.

ישראל אייכלר: הוועדה לפניות הציבור מתכנסת בעקבות פנייתו של חבר הכנסת מיכאל מלכיאלי, תושב שכונת נווה יעקב, ברוך הבא.

ישראל אייכלר: כמו כן לוועדה הגיעו פניות רבות של תושבי שכונת נווה יעקב, שרוכזו על ידי מר יעקב חשין, יושב ראש ועדת התחבורה והבטיחות בשכונה.

ישראל אייכלר: נווה יעקב היא שכונת המגורים היהודית הצפונית ביותר בירושלים.

ישראל אייכלר: השכונה הוקמה בשנת 1970, כך כתבתם, אבל אני יודע שהשכונה הוקמה עוד לפני מלחמת השחרור ונכבשה על ידי הירדנים ואחרי זה, בשנת 1970 חידשו את היישוב בנווה יעקב.

<קריאה: היא פונתה בשנת 1948.

<קריאה: קראו לה הכפר העברי, אבל היא שונתה.

ישראל אייכלר: הכפר העברי.

ישראל אייכלר: שלום רב לחבר עיריית ירושלים ותושב השכונה.

ישראל אייכלר: מספר התושבים בשכונת נווה יעקב הוא 25,000 תושבים, בלי עין רעה.

ישראל אייכלר: בעצם גודל של עיר.

ישראל אייכלר: מרבית תושבי השכונה צעירים.

ישראל אייכלר: קרוב ל-80% מתושבי השכונה הם צעירים עד גיל 40.

ישראל אייכלר: קצב הגידול בשכונה גבוה מאד.

ישראל אייכלר: משפחות צעירות חדשות מתווספות לשכונה ומשרד התחבורה צריך לתת מענה תחבורתי לכך.

ישראל אייכלר: הציבור בנווה יעקב משתמש ברובו בתחבורה הציבורית.

ישראל אייכלר: אין שם הרבה חברי כנסת?

ישראל אייכלר: למספר מועט של תושבים יש רכב פרטי.

ישראל אייכלר: תושבי השכונה מתלוננים שהם מקופחים בכמות הנסיעות היומיות לעומת שכונות אחרות, אבל עיקר הטענה הייתה שיש דילוגים בנסיעות, שזה דבר שאנחנו שומעים הרבה בזמן האחרון.

ישראל אייכלר: יש נסיעות שמופיעות בלוח הזמנים ולא מבוצעות בפועל, דילול נסיעות ואנשים מאחרים וכו' וכו'.

ישראל אייכלר: את זה הם יגידו בעצמם.

ישראל אייכלר: הרבה אנשים נשארים בתחנות ואנחנו יודעים שזה הדבר שהכי מקומם אותנו, לראות אנשים שמחכים בתחנות.

ישראל אייכלר: עיקר הבעיה בשעות העומס בבוקר ובצהרים, בקווים 59 ו-69.

ישראל אייכלר: אני לא צריך להקריא את כל הפרטים כי האנשים נמצאים פה והם יכולים להגיד.

ישראל אייכלר: אני רוצה לתת לבקשת חבר הכנסת מלכיאלי, את רשות הדיבור לרב אברהם בצלאל, שהוא חבר מועצת העיר.

ישראל אייכלר: בבקשה אברהם.

מיכאל מלכיאלי: חבר מועצת העיר, תושב השכונה.

ישראל אייכלר: בבקשה, אברהם.

<אברהם בצלאל: שלום, צהריים טובים, אדוני יושב ראש הוועדה, חבר הכנסת מיכאל מלכיאלי, חבר מועצת העיר הרב קלרמן.

ישראל אייכלר: קודם נתחיל בנווה יעקב.

מיכאל מלכיאלי: נתחיל בנווה יעקב כי אני חושב שזה עיקר הדיון.

ישראל אייכלר: גם רוב האנשים הם מנווה יעקב.

ישראל אייכלר: זו הייתה היוזמה, נווה יעקב וצרפנו את בית וגן.

ישראל אייכלר: אני אסביר למה צרפתי את בית וגן.

ישראל אייכלר: כי לזמן את האנשים העסוקים האלה מטעם אגד ומטעם משרד התחבורה, לכל שכונה בנפרד, היה נראה לי מיותר.

ישראל אייכלר: לכן אני משלב את נושא בית וגן בדיון.

ישראל אייכלר: בבקשה.

<אברהם בצלאל: אני תושב השכונה כבר 14 שנה, יותר, ואני חושב שבאמת נווה יעקב מופלית לרעה.

<אברהם בצלאל: שכונת נווה יעקב היא שכונה מאד צפונית, מופלית לרעה.

<אברהם בצלאל: מספר התושבים מאד מאד גדל שם בשנים האחרונות.

<אברהם בצלאל: כל האזור מתחרד, למעלה מ-1,000 משפחות חדשות בשכונה, וכמובן שלכל משפחה יש לפחות חמישה-שישה ילדים.

<אברהם בצלאל: רוב התושבים באמת נוסעים בתחבורה הציבורית ואתה רואה פשוט גם אוטובוסים מפוצצים ברמה.

<אברהם בצלאל: איך מישהו אמר לי השבוע?

<אברהם בצלאל: תדאגו להוריד את הכיסאות באוטובוסים, שלפחות יהיה מקום להחזיק ביד.

<אברהם בצלאל: זה אלף.

<אברהם בצלאל: ב', הדילוגים באוטובוסים, יש פשוט דילוגים לא פעם ולא פעמיים ולא עשר פעמים ביום.

<אברהם בצלאל: מתוך 60 קווים שצריכים לצאת, אולי 40 קווים יוצאים ואפשר לבדוק את זה.

<אברהם בצלאל: אני אומר גם העומסים, גם זה שאין תחבורה, זו שכונה צפונית שאין דרך אחרת לצאת.

<אברהם בצלאל: אנשים פשוט עומדים.

<אברהם בצלאל: אני אומר לכם כתושב שכל היום נוסע בהלוך ובחזור, כל פעם שאני יוצא או נכנס לשכונה מלא טרמפים, אנשים עומדים חצי שעה.

<אברהם בצלאל: כל מקום שאתה עובר, אנשים אומרים כבר חצי שעה אנחנו עומדים לכיוון אזור בר אילן, ביציאה מהשכונה.

<אברהם בצלאל: הדבר הזה הוא בלתי נסבל.

<אברהם בצלאל: היו הרבה הרבה פגישות בנושא הזה ואני חושב ששום דבר לא התקדם.

<אברהם בצלאל: עוד מילה אחת, גם בנושא קו 402, יוצאים ארבעה קווים ביום שישי אני שומע.

<אברהם בצלאל: אחד עושה את המסלול הרגיל, השאר רק יוצאים מהיציאה ופשוט נעלמים החוצה.

<אברהם בצלאל: זה דבר שאני גם שומע אותו הרבה.

<אברהם בצלאל: אני חושב שהגיע הזמן ששכונת נווה יעקב תעלה על המפה בצורה נורמאלית לעוד קווים, בוודאי בתדירות הרבה יותר גבוהה.

ישראל אייכלר: חבר הכנסת מלכיאלי, אתה יזמת את הדיון, בבקשה.

מיכאל מלכיאלי: אני אומר ככה במשפט קצר: קודם כל אני רוצה להודות לך, הרב אייכלר.

מיכאל מלכיאלי: מיד כשפניתי אליו, שיש לנו צרה בשכונה, אני אגדיר את זה צרה, הוא ישר אמר אני אירתם לסיפור ונתמקד בשכונה עצמה.

מיכאל מלכיאלי: תראו, קודם כל אני רוצה לומר תודה רבה שבאתם לכאן.

מיכאל מלכיאלי: אני רוצה להגיד לכם שאת האוטו שלי אני קניתי בגלל התחבורה הציבורית.

מיכאל מלכיאלי: עוד כשהייתי אברך בשכונה, כל יום לשרוף כמעט שעה – זה חצי שעה בהלוך, חצי שעה בחזור, ואני ביום שישי יודע בשעות שלפני שבת, הטלפון שלי כל הזמן מצלצל.

מיכאל מלכיאלי: בציבור החרדי יודעים שכל בעיה שיש רצים לעסקנים של השכונה.

מיכאל מלכיאלי: אין אוטובוס ואין אוטובוס.

מיכאל מלכיאלי: ואני מסתובב עם העיר שלי, וחשין, שהוא יושב ראש ועדת התחבורה רואה אותי כל הזמן.

מיכאל מלכיאלי: תחנות מלאות.

מיכאל מלכיאלי: אני יודע שאתם הוספתם קווים.

מיכאל מלכיאלי: אגד עושה מאמצים גדולים, צריך לומר את זה.

מיכאל מלכיאלי: אגד עושה מאמצים גדולים, אבל בשורה האחרונה התחנות כל הזמן עמוסות ואתה מסתובב בערבים בבר אילן לכיוון נווה יעקב, עגלות וילדים, דבר שהוא נהפך לשיחת היום בשכונה.

מיכאל מלכיאלי: ואנחנו ככה התאספנו, גם כדי שאתם תוכלו לשמוע מכלי ראשון את הבעיה האקוטית של השכונה.

מיכאל מלכיאלי: אני אגיד יותר מזה.

מיכאל מלכיאלי: היום כשאתה מדבר עם אנשים ואומר אני רוצה לבוא לגור בנווה יעקב, אומר לך אין לי שעתיים פנויות ביום לחכות לאוטובוס.

מיכאל מלכיאלי: אומר אז אני אשלם עוד 1,000 שקלים שכירות במרכז העיר, בבר אילן, כי אני לא יכול להתמודד עם זה ולא לכל אחד יש את האפשרות לקנות אוטו.

מיכאל מלכיאלי: אז זה היה חשוב, שתשמעו באמת את הדברים ואנחנו באמת מקווים שזה ייצא לתועלת בפגישה הזאת.

<שלומית אבינח: מי יעלה את כל הבקשות הספציפיות, חשין?

<יעקב חשין: יש פה רשימה.

ישראל אייכלר: אז קודם חבר מועצת העיר, הרב ישראל קלרמן שטרח ובא אלינו והוא גם תושב השכונה נווה יעקב.

ישראל אייכלר: אני מניח שאין לו חיים קלים, כי גם בבעיות שאר חלקי העיר פונים אליו, אז אני מניח שהשכנים מטרידים אותך.

<ישראל קלרמן: עניי עירך קודמים.

ישראל אייכלר: כן.

<ישראל קלרמן: קודם כל אני מתנצל, אני צרוד מאד, אתם שומעים, אבל אני אנסה בכל זאת שישמעו אותי.

<ישראל קלרמן: תודה רבה קודם כל ליושב הראש, לחבר הכנסת מקלב שהעלה את הנושא.

<ישראל קלרמן: אנחנו כעירייה יודעים תמיד שיש שכונה חדשה, אני נמצא בשכונה, אני למעשה 14 שנה נמצא בשכונה, מאז שבנו אותה, את 1,000 היחידות הראשונות לחרדים, זה היה לפני 25 שנה ומאז זה מתרבה ומתרבה וכמו שקוראים לזה היום בציבור, התחרדות השכונה.

<ישראל קלרמן: אז המצב היום בשכונה למעלה בינתיים יש 3,000 בתי אב שזו כמו אדירה של צורכים מהציבור הזה.

<ישראל קלרמן: אם אנחנו כל היום גם בגלל בנושא תאונות הדרכים וגם בנושא התחבורה ונושא איכות הסביבה, כל היום מנסים לשכנע את האנשים תעזבו את המכוניות הפרטיות ותעברו לאוטובוסים, אצלנו לא צריך לשכנע, כי זה הציבור שצורך בצורה הכי רצינית את התחבורה הציבורית.

ישראל אייכלר: יש לי שאלה, מה עם הרכבת הקלה שדובר שהיא תיכנס לשכונה?

<ישראל קלרמן: עובדים עליה, גם כמה שנים, אני מקווה שיראו עוד מעט - - -

ישראל אייכלר: אתם בעד או נגד?

<קריאה: נגד.

<ישראל קלרמן: היו נגד ובעד, זה לא ברור.

ישראל אייכלר: פה היו דיונים אצלי עם תושבי נווה יעקב שלא רצו.

ישראל אייכלר: עכשיו אני רואה ש - - -

<ישראל קלרמן: לא, לא, תושבי נווה יעקב הם גם נגד היום.

<ישראל קלרמן: אני לא יודע מה יהיה אחרי זה.

<ישראל קלרמן: גם בדיונים בעירייה אנחנו לא יודעים אם אנשים יעזבו את פסגת זאב ויעברו אחרי זה, כי אני לא יודע כמה ייסעו בעצמם.

<ישראל קלרמן: כל פעם שאני מעלה את זה אצלנו - - -

ישראל אייכלר: אולי זה פתרון, כי ברחוב יפו גם היו נגד והיום 140,000 אנשים נוסעים איתה.

<ישראל קלרמן: ביפו היו נגד מסיבות אחרות, אבל פה יש עוד בעיה שאיפה - - - עובר - - - אני לא יודע כמה ייסעו מחוץ - - -

ישראל אייכלר: זאת אומרת זה לא פתרון אתה אומר.

<קריאה: לא, לא, ממש לא.

<קריאה: זה לא עונה על היעדים.

<ישראל קלרמן: זה גם לא יהיה פתרון גם ליציאה לעיר, זה יהיה פתרון תוך שכונתי.

<ישראל קלרמן: כמה רחובות לפסגת זאב, לא יותר מזה.

<קריאה: זה כן יכול להיות חיסרון, כי זה ממעיט את האוטובוסים בתוך השכונות.

<קריאה: זה גם חיסרון בעצם.

ישראל אייכלר: טוב, אז אני - - -

<ישראל קלרמן: כבוד יושב הראש, רק עוד מילה אחת.

<ישראל קלרמן: אני אומר אם תמיד אנחנו כעירייה היינו צריכים לדאוג שבונים שכונה חדשה ונכנסים כמות כזאת של אנשים, היינו צריכים לדאוג למוסדות ציבור או לכבישים שיהיו, בנושא הזה לא נגענו ואני שמח מאד שנוגעים בזה פה, אבל זה פשוט באמת סבל כמו שהזכירו, זה סבל.

<ישראל קלרמן: זה כל הזמן, כמו שאמרת.

<ישראל קלרמן: זה בקרים וערבים וצהריים, וכל הזמן אנחנו מקבלים טלפונים.

<ישראל קלרמן: אתמול בלילה אני הייתי באיזו חתונה, ניגש אלי איזה אברך שהגיע לגור עכשיו ברחוב החדש, רחוב רביץ, מתאכלסים בשבוע הקרוב 120-130 משפחות, כשהתאכלסו לפני חודש 120 ויהיו עוד 100.

<ישראל קלרמן: זה 300-400 משפחות שזה לבד אני לא יודע כמה ואין להם בכלל תחבורה אצלם ברחוב וגם זה חלק מהנושא.

ישראל אייכלר: בדיוק, בעניין רחוב רביץ, אני מגלגל אליך ישירות את העניין, כי משרד התחבורה ואגד השיבו לי שיש בעיה טכנית לעשות עיקוף, עיגול של האוטובוס סביב כיכר.

<ישראל קלרמן: כל היושבים פה היו איתנו בישיבה.

ישראל אייכלר: אם העירייה תבנה כיכר, פתרנו את הבעיה.

<ישראל קלרמן: נכון, זה מה שאנחנו באמת, כי הייתי גם אצל מהנדס העיר.

<דסי גורדון: מורן, מתי צריכה להיות תשובה על זה?

<ישראל קלרמן: הייתי אצל מהנדס העיר השבוע ביחד עם עמי ארבל וישבנו.

<שירי שטראוס: תשובה ברחוב רביץ זה קודם כל בעיקר מול משרד השיכון, הם צריכים להשיב לנו על זה.

<ישראל קלרמן: הם גם בעד, אבל אני ישבתי עם שלמה אשכול ועמי ארבל וגם ליאת המזכירה של יעקב פה.

<ישראל קלרמן: היא צריכה להיכנס ואני מקווה מאד שבאמת יאשרו את זה ואז לא תהיה בעיה.

<ישראל קלרמן: הרב אייכלר, לשאלתך.

<ישראל קלרמן: אז אנחנו מקדמים, אבל גם בזה אנחנו עובדים על זה ובעזרת השם זה יהיה.

<ישראל קלרמן: כמו שאמרתי, מהנדס העיר בעד הדבר הזה ו - - - את זה בתב"ע.

<שירי שטראוס: יש שתי חלופות שנבחנות כרגע.

<ישראל קלרמן: אני אומר גם עד שזה יהיה צריך לתת תשובות.

ישראל אייכלר: בואו נשמע את התשובות.

<שלומית אבינח: הפרוטוקול לא קולט.

<שלומית אבינח: סליחה, זאת ישיבת ועדה בכנסת.

ישראל אייכלר: לא שומעים אתכם בפרוטוקול.

ישראל אייכלר: מה את אומרת, מה תהיה הכיכר הזאת?

<שירי שטראוס: יש שתי חלופות שכרגע נבחנות לגבי מסוף בשכונה.

<שירי שטראוס: אחת זה ב - - -

<שלומית אבינח: את מדברת על רחוב רביץ, התייחסות לרביץ?

<שירי שטראוס: כן.

<שירי שטראוס: זה יאפשר שירות תחבורה ציבורית לרחוב רביץ שכיום לא משורת.

<שירי שטראוס: אנחנו מקווים שלקראת סוף החודש נקבל התייחסות מה היא החלופה המועדפת ואז נתחיל בעצם - - -

ישראל אייכלר: מה החלופה השנייה?

<שירי שטראוס: יותר לכיוון פסגת זאב, ליד טיילת נווה יעקב, שזו חלופה שאנחנו די רוצים.

<ישראל קלרמן: זה מה שהעלינו בישיבה.

<שירי שטראוס: כן, זו חלופה חדשה שהועלתה, שהיא עדיפה מבחינת תושבי השכונה וגם פסגת זאב יכולים להנות ממנה, כי לא תעבור להם תחבורה ברחוב שהוא בעייתי אצלם, רחוב - - -

ישראל אייכלר: וזה יפתור את הבעיה ברחוב רביץ?

<ישראל קלרמן: כן.

<דסי גורדון: חלקית.

<ישראל קלרמן: אבל זה בהליך של תב"ע, לכן זה דבר שייקח עוד זמן.

<ישראל קלרמן: לכן אני אומר שצריך גם - - -

<דסי גורדון: בדיוק.

<שירי שטראוס: זה דבר שייקח זמן בכל מקרה.

<ישראל קלרמן: המצב שקיים היום, אין את זה באף מקום.

<דסי גורדון: וזה בעצם עומס על קווים קיימים שלא מצליחים לשרת כרגע את השכונה.

<דסי גורדון: זה עוד 400 תושבים שבעצם יעמסו.

<דסי גורדון: המשמעות טכנית של הדבר, זה ששתי תחנות שם לא מאפשרות לעוד אנשים כבר ברחוב זבין, שלוש תחנות ראשונות, כבר אין מקום לעלות.

<ישראל קלרמן: האוטו מלא.

ישראל אייכלר: אז זה לא פתרון מה שהם מציעים.

<דסי גורדון: אם זה לא יהיה הוספות מסיביות וכבר הזכרנו, זה הוספה מסיבית ועוד קווים, זה לא ישרת.

ישראל אייכלר: הבנתי.

ישראל אייכלר: הרב קלרמן, בוא תמשיך.

ישראל אייכלר: סליחה שהפרעתי.

<ישראל קלרמן: לא, אני חושב ש - - -

ישראל אייכלר: סיכמת?

<ישראל קלרמן: כן.

ישראל אייכלר: בבקשה.

ישראל אייכלר: אנחנו נלך לפי הסדר שאתם רוצים.

ישראל אייכלר: אלי יעקבי, יושב ראש המינהל הקהילתי, בבקשה.

<ישראל קלרמן: אני מבקש רשות לעזוב, יש לנו ישיבה.

<קריאה: אני גם מתנצל.

ישראל אייכלר: בארבע אני מגיע.

ישראל אייכלר: ברגע שנגמור את הישיבה.

ישראל אייכלר: בשלוש.

ישראל אייכלר: אולי נגמור לפני שלוש, אולי נפתור את הבעיות לפני שלוש.

<אלי יעקובי: מי שבאמת מכיר ויודע, יושב ראש ועדת התחבורה, הרב חשין, שבאמת ביום יום מטפל בזה.

<אלי יעקובי: אני רוצה לתת שני דגשים.

<אלי יעקובי: שכונת נווה יעקב, כמו שנאמר, היא השכונה הצפונית ביותר.

<אלי יעקובי: רוב תושבי השכונה יוצאים מהשכונה ללימודים, אם זה בחורים, ילדים.

<אלי יעקובי: לילדים ישנם עוד מוסדות בשכונה, אבל הרבה ילדים גם יוצאים מחוץ.

<אלי יעקובי: ישיבות.

<אלי יעקובי: אברכי כולל, נשים לעבודה, אנשים לעבודה.

<אלי יעקובי: המאסה האדירה שכולם יוצאים מהשכונה זה משהו שהוא לא קיים כמעט בכל שכונה.

<אלי יעקובי: רוב השכונות נותנות איזה שהן תעסוקות בתוך המקום.

<אלי יעקובי: יש כוללים.

<אלי יעקובי: רשת הכוללים שבשכונה, אולי זה הפתרון, אבל רשת הכוללים שבשכונה היא יחסית דלה לעומת כמות האנשים שיוצאים.

ישראל אייכלר: מעניין, למה לא התפתח מסחר ומרכזים?

<אלי יעקובי: יש לנו בעיה גדולה עם שטחים.

<אלי יעקובי: עובדים על זה עכשיו.

ישראל אייכלר: כי באמת היא עיר בפני עצמה.

ישראל אייכלר: אין שום סיבה שכולם ייסעו העירה לקנות כל דבר.

<דסי גורדון: יש עכשיו תכנון של פינוי בינוי במרכז המסחרי.

<דסי גורדון: התב"ע שם מאד מורכבת.

<דסי גורדון: זה לא ל-7-8 שנים הקרובות.

<שלומית אבינח: עד שזה יהיה.

<אלי יעקובי: זה שנים רבות.

<אלי יעקובי: זו נקודה אחת.

<אלי יעקובי: נקודה נוספת, השכונה היא מאד מאד צעירה.

<אלי יעקובי: זו השכונה עם הילודה הכי גבוהה בירושלים.

<אלי יעקובי: אנחנו מדברים על מעל 1,000 תינוקות בשנה, בלי עין רעה.

<אלי יעקובי: משפחות עולות לאוטובוס עם שניים, שלושה, ארבעה וחמישה ילדים, עם עגלה או שתיים.

<אלי יעקובי: האוטובוסים תמיד-תמיד מפוצצים, תמיד מלאים, אבל בתחנות המוקדמות וזה יוצר מצב בלתי נסבל.

<אלי יעקובי: לכן אוטובוס יש לו יכולת קיבולת, הוא לא לקבל יותר, אז אנשים נשארים בתחנה.

<אלי יעקובי: פה צריך לתת את הדעת באמת להעמיס, לתת גם לעבות את הקווים וגם להוסיף קווים חדשים.

<אלי יעקובי: זה לא אומר שכל קו שיוצא מנווה יעקב צריך להגיע באופן כזה לבר אילן.

<אלי יעקובי: יכול להיות שצריך לחשוב על מסלולים בצורה קצת יותר - - -

ישראל אייכלר: הצעתם הצעות מעשיות לעירייה?

<אלי יעקובי: הצענו.

<אלי יעקובי: אנחנו ישבנו - - -

ישראל אייכלר: על מסלולים?

<אלי יעקובי: אין ספור ישיבות.

<אלי יעקובי: הרב חשין מרכז את כל הנושא הזה ואני חושב שנכון שהוא ידבר, כי באמת הוא גם עוקב.

<אלי יעקובי: יש לנו קו מידע.

<אלי יעקובי: אנשים מדווחים בזמן אמת.

<אלי יעקובי: חוץ מהטלפונים שכולנו מקבלים, יש קו מידע שאנשים מדווחים בזמן אמת על דילוגים, על איחורים, על עומסים, על הכל.

<אלי יעקובי: מהעיר לשכונה, מהשכונה לעיר.

ישראל אייכלר: אחד הדברים המקוממים אותי ביותר בתשובות – שאולי נשמע אותם – שחסר נהגים.

ישראל אייכלר: זה דבר שאני לא מוכן להשלים איתו, כי מי שחסר לו נהגים, שייתן לחברה אחרת להביא נהגים או שישלם יותר לנהגים.

ישראל אייכלר: לא יכול להיות שחסר נהגים.

ישראל אייכלר: זה כמו שהעירייה תגיד חסר לי אנשים שינקו את האשפה, אז יש שביתה.

ישראל אייכלר: תודה רבה הרב קלרמן.

ישראל אייכלר: אם אתה בלחץ, אני אשחרר אותך.

ישראל אייכלר: הרב חשין, בבקשה.

ישראל אייכלר: אולי תוסיף על מה שכבר נאמר.

<יעקב חשין: כן, אני כמובן לא אחזור על מה שנאמר ונאמרו דברים חשובים.

<יעקב חשין: אני רוצה לבשר לחבריי ולנוכחים כאן, שקודם כל אני והמנהלת של המינהל הקהילתי מגיעים לכאן הישר מפגישה במשרד התחבורה, שנקבעה אמנם לפני שלושה שבועות, אבל בגלל אילוצים היא נדחתה להיום.

<יעקב חשין: אנחנו ישבנו אצל - - -

ישראל אייכלר: הם לא ידעו בכלל שיש פה ועדה היום, כנראה.

ישראל אייכלר: או שהם כן ידעו?

<מורן יונה: זה היה במקרה.

ישראל אייכלר: ממש, כן.

<יעקב חשין: בכל אופן, אנחנו שמחים כמובן שהוועדה - - -

ישראל אייכלר: מה סגרתם שם?

ישראל אייכלר: פה תספר לנו.

<יעקב חשין: קודם כל אם באנו לפה אז כנראה שעוד לא נסגר כלום.

<יעקב חשין: אבל כן הייתה לנו הזדמנות חשובה ביותר להציג את כל הדברים באופן בלתי אמצעי.

<יעקב חשין: זה לא אותו דבר כמו ששולחים מיילים או מדברים בפלאפון.

<יעקב חשין: אני חושב שגילינו כן אוזן קשובה.

<יעקב חשין: אפשרו לנו להעלות את כלל הבעיות שאנחנו סובלים מהן בשכונה, שמתמקדות בעיקר בשני תחומים נפרדים.

<יעקב חשין: יש את התחום של הדילול בנסיעות, שזה קשור למפעיל.

ישראל אייכלר: מה זה נקרא דילול?

ישראל אייכלר: מראש קובעים דילול?

<יעקב חשין: יש מראש נסיעות שמופיעות בלוחות הזמנים ולא מבוצעות.

ישראל אייכלר: זה דילוג, זה לא דילול.

<יעקב חשין: זה דילול נסיעות מלו"ז בסיס.

ישראל אייכלר: אה, מורידים מהלו"ז?

<יעקב חשין: כן.

<שלומית אבינח: האוטובוס לא עוצר בתחנה.

<יעקב חשין: דילול.

ישראל אייכלר: גם דילוג זה שנהג לא רוצה ל - - -

<מורן יונה: זה פשוט אי ביצוע.

<מורן יונה: יש לו"ז והמפעיל לא עומד בלו"ז.

<מורן יונה: זה מה שזה.

ישראל אייכלר: הוא לא עומד בגלל שהנהג פישל או בגלל שיש החלטה?

<מורן יונה: זה יכול להיות כל מיני סיבות.

<שלומית אבינח: כי אין לו נהג.

<יעקב חשין: יש נסיעות שלא משובצות בנהגים בגלל מחסור מסוים.

<יעקב חשין: אנחנו מודעים לבעיה שלאגד באופן כללי, בכל ירושלים יש מחסור בנהגים.

<יעקב חשין: אני כן מוכרח לציין, היות ומתנקזות אלי המון פניות בחודשים האחרונים, יש שיפור.

<יעקב חשין: יש שיפור בעניין הביצוע של הנסיעות.

<יעקב חשין: בחודשים האחרונים היו המון נסיעות שלא בוצעו.

<יעקב חשין: המון-המון.

ישראל אייכלר: רגע, אתה אומר בחודשים האחרונים, אז לא היו חגים.

ישראל אייכלר: אתה מדבר אחרי החגים.

<יעקב חשין: אחרי החגים.

ישראל אייכלר: גם בנסיעות האלה כשלו?

<יעקב חשין: בחגים זה מועדים, זה תקופה שדווקא יש - - -

ישראל אייכלר: חשבתי שדווקא אז יש עומס.

<יעקב חשין: לא, אז מתפנה מבתי ספר ואוניברסיטאות ודווקא אז יש כן שיפור מותאם למועדים.

<יעקב חשין: אני מדבר על מתחילת שנת הלימודים.

<יעקב חשין: מספטמבר התחילו הבעיות בגדול, עם מחסור חמור מאד בנסיעות.

<יעקב חשין: זה גם היה אפילו באזור יולי-אוגוסט גם.

<יעקב חשין: היום כנראה שאגד כן הצליחו להתגבר על זה.

<יעקב חשין: זה תמיד השאלה, כשהם רוצים הם יכולים להוכיח את עצמם.

<יעקב חשין: השאלה במה זה תלוי.

<יעקב חשין: זה לא משהו שאני מבין, אבל עדיין יש בעיות לא רק של - - -

ישראל אייכלר: אולי יותר ספציפית בקווים, למרות שאני לא מכיר כל כך את הקווים.

<יעקב חשין: אנחנו מדברים בעיקר על קו 59, קו 69, שאלה הם קווי שירות שיוצאים משכונת נווה יעקב דרך בר אילן וקו 69 ממשיך לגבעת שאול, הר נוף.

<יעקב חשין: קו 59 דרך גאולה ממשיך לגשר המיתרים.

<יעקב חשין: קו 59 הוא קו אורכי עם מסלול ארוך מאד, שהוא בעייתי כשלעצמו.

<יעקב חשין: אנחנו היום במגמה דווקא לא לתגבר את הקו הזה, אלא את הקיים להשאיר כי אנשים כן צריכים את החיבור עם גאולה, אבל כל התגבורים, שיהיו על מסלול ציר בר אילן ושדרות אשכול, שזה קו 69.

<יעקב חשין: אנחנו קיבלנו לפני שנתיים את הקו הזה.

<יעקב חשין: הוא קו חדש שהגיע בעקבות סקר שמשרד התחבורה ביצע במיוחד בשכונת נווה יעקב.

<יעקב חשין: זה גם משהו שלא היה שגרתי.

<יעקב חשין: הבינו שיש צורך לתגבר את הנסיעות ובאמת קיבלנו קו חדש, שגם בסקרים הוכח שהיעד הזה – גבעת שאול-הר נוף – הוא צורך של מרבית האוכלוסייה.

<יעקב חשין: מה שאנחנו טוענים ומה שהצגנו גם היום בפגישה, זה שפשוט מאד את הקו הזה צריך להכפיל בכמות הנסיעות שלו.

ישראל אייכלר: קו 69 פועל במוצאי שבתות?

<יעקב חשין: לא פועל.

ישראל אייכלר: לא פועל?

ישראל אייכלר: אה, מראשון עד חמישי.

ישראל אייכלר: שישי ושבת?

<יעקב חשין: שישי הוא פועל.

<יעקב חשין: בוא נגיד ככה, לפני שנתיים אמרו לנו אוקיי, אנחנו נותנים לכם קו חדש, עם מה שנקרא נגלה ראשונה ואחרי זה נראה.

<יעקב חשין: פיילוט ראשון ובהמשך בהתאם לצורך נוסיף.

<יעקב חשין: ההמשך הזה קצת התארך לטעמנו, כי זה כבר שנתיים וקצב הגידול שקורה בשכונה הוא לא מותאם לשנתיים בנורמה של מקומות אחרים.

<יעקב חשין: ולכן אנחנו חושבים שהיום הצורך הוא פשוט להכפיל את הקו הזה ואנחנו תמיד מביאים דוגמאות מקווים דומים, מקבילים מאד על הציר, שזה קו 67, קו 64 וקו 65.

ישראל אייכלר: מה אתם רוצים לגבי קו 45?

<יעקב חשין: קו 45 הוא קו שבזמנו היה סוג של כיסוי על קו 25, כאילו הוא סוג של כמו תלאי.

ישראל אייכלר: עוד פועל ה-25 ההיסטורי?

<יעקב חשין: קו 25 ההיסטורי שחגי יציב עוד היה נוהג עליו, הוא היום פינה את מקומו לטובת קו 59 וקו 69.

<יעקב חשין: עכשיו זה יהיה קו 69.

ישראל אייכלר: אני עוד זוכר את קו 25, עם כל העולים החדשים שבאו לגור בנווה יעקב, היו מצטופפים שם עד מחנה יהודה.

ישראל אייכלר: גם אז היו אותן טענות, אבל אז אני עוד הייתי נוסע באוטובוס.

<יעקב חשין: הוא היה באמת הקו הכי פעיל והיום הוא עבר לקצרים.

<יעקב חשין: כמעט לא רואים 25 ארוך.

ישראל אייכלר: אז מה אתם רוצים שיעשו בקו 45?

ישראל אייכלר: שיפעל גם במוצאי שבת?

<יעקב חשין: בקו 45 ישנה איזו שהיא בעיה שבכיוון היציאה מהשכונה יש רק 26 נסיעות ביום.

<יעקב חשין: בעצם הנסיעות האלה מסתיימות בשעה שש ורבע בערב ומאז קו 25 כאילו עושה גם את קמיניץ, גם את נווה יעקב, גם את פסגת זאב.

<יעקב חשין: משהו הזוי שמזמן היה צריך להיפסק.

ישראל אייכלר: אתם רציתם קו בין עירוני מנווה יעקב לבית שמש.

ישראל אייכלר: מה הקשר?

<יעקב חשין: יש כבר קו פרטי כזה שעובד היום, מנווה יעקב לבית שמש.

<יעקב חשין: שוב, האוכלוסייה גדלה, האנשים מחתנים ילדים, שלא היה לפני 10 שנים.

<יעקב חשין: כמו שזה הצליח לבני ברק, כמו שזה מצליח למודיעין עילית, אין סיבה שזה לא יצליח לבית שמש ולעניין הזה - - -

ישראל אייכלר: זה מצליח כי זו סגולה גדולה ונפלאה שאגד יבוא וייקח את זה.

ישראל אייכלר: אני זוכר שהיה קו ירושלים-בני ברק, המסיע.

ישראל אייכלר: אני לא יודע אם מישהו מכם עוד זוכר את זה.

ישראל אייכלר: זה לא היה שייך.

ישראל אייכלר: היינו צריכים לנסוע דרך תל אביב, אז חסידי גור הקימו את המסיע ועשו קו בני ברק ירושלים, קו 400.

ישראל אייכלר: ברגע שהם כבר שימנו והקו התחיל להצליח והרוויח בגדול, בא אגד ואמר רגע, רגע, רגע - - -

<קריאה: גם אנחנו רוצים.

ישראל אייכלר: אנחנו רוצים ואז נולד קו 400.

<דסי גורדון: כמו מירון.

ישראל אייכלר: אז אולי.

<יעקב חשין: אז קודם כל, אם זה יהיה כמו קו 412 אנחנו מברכים.

<יעקב חשין: אין סיבה שאנשים ישלמו הסעה פרטית.

מיכאל מלכיאלי: אגב, הייתה יוזמה בשכונה להקים תחבורה בתוך, רק את הרישיונות המיוחדים שהיו צריכים לא היה להם.

ישראל אייכלר: בוודאי, ברור.

ישראל אייכלר: אז עכשיו אנחנו נעבור הלאה.

ישראל אייכלר: אתם רוצים לענות על נווה יעקב?

<יעקב חשין: יש עוד דובר פה.

ישראל אייכלר: אני רוצה לעבור על בית וגן לפני.

ישראל אייכלר: עוד משהו על נווה יעקב?

ישראל אייכלר: בבקשה.

<עמנואל זלטס: שמי עמנואל זלטס.

<עמנואל זלטס: אני אזרח מנווה יעקב.

ישראל אייכלר: אז תוסיף מה שעוד לא נאמר.

ישראל אייכלר: קשה, אבל תחשוב.

<עמנואל זלטס: כן.

<עמנואל זלטס: יש לי הרבה מאד מה להוסיף.

<עמנואל זלטס: כתבתי פה.

<עמנואל זלטס: מעבר לכל מה שנאמר, יוצא מצו שכשיש עומס באוטובוס ויש בשכונה 18-19 תחנות, אחרי 9-10 תחנות, אוטובוס מתמלא.

<עמנואל זלטס: או שכולם נוסעים כמו סרדינים בתוך האוטובוס, או שפשוט הוא לא יכול להעלות, כי אין לו מקום.

<עמנואל זלטס: אז בעצם נגזר נגזרה על מי שגר מתחום מסוים בנווה יעקב, שהוא אחד כן אחד לא.

<עמנואל זלטס: יש זמנים שגם לא אחד, אחד כן, אלא בעיקר לא.

<עמנואל זלטס: כי באזור הזה המסוף יותר רחוק, אז שם בעצם מלא ואי אפשר לעלות וזה קטסטרופה.

ישראל אייכלר: איזה קו זה?

<עמנואל זלטס: קו 59, קו 69.

ישראל אייכלר: אה, כל הקווים, אבל בגלל זה המסלול ארוך.

<עמנואל זלטס: כן, כן.

ישראל אייכלר: מה מצער יותר בן אדם בתחנה?

ישראל אייכלר: האם לא מגיע אוטובוס בגלל שהנהגים יצאו ישירות, או שכל רגע עובר לו עוד אוטובוס ואומר לו הנה, אנחנו כולנו בפנים ואתה למטה.

מיכאל מלכיאלי: ברור שכשעובר.

<עמנואל זלטס: אני אענה בחיובי.

<עמנואל זלטס: מה משמח בתחנה וזה ייאמר לשבחו של חבר הכנסת, היום בבוקר ספציפית, וזה בלי קשר, אין לנו שום היכרות, כשאני חיכיתי היום לקו 37 בנווה יעקב לרמת שלמה - - -

<שלומית אבינח: היום יש ישיבה, היום לא היו דילוגים.

<עמנואל זלטס: ברחוב שדרות נווה יעקב פינת גמזו, והאוטובוס איחר בעשר דקות ואני לא ידעתי, כי ראיתי שהוא כבר לא מגיע.

<עמנואל זלטס: הרב מלכיאלי עצר לי עם הרכב שלו ושאל לאן אתם צריכים להגיע.

<עמנואל זלטס: אז זה ייאמר לשבחו.

ישראל אייכלר: יש לכם מתחרה רציני.

מיכאל מלכיאלי: אני הולך לעשות רב קו אצלי.

<עמנואל זלטס: זה ייאמר לשבחו.

<שלומית אבינח: חשוב שמכונת התיקוף תעבוד.

<עמנואל זלטס: חשוב לי להגיד ולהדגיש שהאיחור באוטובוסים, האיחור או הדילול שלא מגיעים אוטובוסים, זה לא רק שהאוטובוס מאחר בעשר דקות, רבע שעה, יוצא מזה הרבה דברים.

<עמנואל זלטס: יש איחור בזמני ההגעה לעבודה, שזה שעות עבודה, אם בכלל בוסים מסכימים להעסיק נשים שמאחרות.

<עמנואל זלטס: יוכלו להגיע לגנים.

<עמנואל זלטס: אני צריך להגיע מרמת שלמה לנווה יעקב באחת וחצי.

<עמנואל זלטס: אני יכול להגיע באחת ארבעים, באחת חמישים והילד שלי בינתיים עם גננת מסכנה שנשארת בחוץ.

<עמנואל זלטס: ביום שישי אני צריך לנסוע לפתח תקווה, אבא שלי גר בפתח תקווה, אני צריך לצאת לפחות שעה מראש, כי או שהאוטובוס לא עוצר, או שהוא עוצר והוא מלא.

<עמנואל זלטס: ההשלכות לא נגמרות.

<עמנואל זלטס: אני רוצה להמחיש דוגמא וחשוב שתשמעו סיפור.

<עמנואל זלטס: אני חושב שזה סיפור קלאסי, שקרה ביום חמישי האחרון.

<עמנואל זלטס: יש לי הרבה סיפורים, אבל אני חושב שזה הסיפור.

<עמנואל זלטס: אני מתרגש, כי הייתי חלק מרכזי בסיפור הזה.

<עמנואל זלטס: שלחתי אותו בהעתקים גם לרב חשין וגם לוועדה וגם משרד התחבורה קיבלו העתק מזה.

<עמנואל זלטס: זה מקרה מאד חמור שהיה ואנחנו מוטרדים מהסיפור הזה.

<עמנואל זלטס: סליחה, אני מתנצל.

ישראל אייכלר: ועכשיו לסיפור.

<עמנואל זלטס: ביום חמישי האחרון, ב-2 בפברואר, אוטובוס קו 37 שיוצא מרמות לנווה יעקב ועובר דרך רמת שלמה.

<עמנואל זלטס: הוא אמור להגיע לרמת שלמה בסביבות שבע ועשרה.

<עמנואל זלטס: יום חמישי להזכיר לכולם היה כפור, היה אפס מעלות בירושלים.

<עמנואל זלטס: חיכינו בתחנה, אני חושב לפחות 10 אברכים אחרי הכולל.

<עמנואל זלטס: במקום שהאוטובוס יגיע בשעה שבע ועשרה, הוא הגיע בשבע ארבעים, ארבעים ושלוש.

<עמנואל זלטס: בסדר.

<עמנואל זלטס: נגיד שקרה משהו.

<עמנואל זלטס: עולים לאוטובוס.

<עמנואל זלטס: אני שואל את הנהג בצורה יפה, יש לי גם חלק מהנהגים שאני חבר שלהם, כי אני עולה הרבה.

<עמנואל זלטס: מה קרה, למה היה איחור?

<עמנואל זלטס: הוא סינן קלל שאני לא אחזור עליה מפאת הכבוד לכל הנוכחים פה.

<עמנואל זלטס: גם הוועדה קיבלה את העתקים מזה.

<עמנואל זלטס: טוב, הוא המשיך הלאה.

<עמנואל זלטס: עכשיו בכל תחנה אנשים חיכו 40 דקות, 30 דקות בתחנה, אז שואלים את הנהג מה קרה, מה היה?

<עמנואל זלטס: אז הוא המשיך הלאה והוא התעצבן על זה ששואלים אותו בכלל.

<עמנואל זלטס: מגיעים לכיוון התחנה של הגבעה הצרפתית, הנהג פותח את כל הדלתות שלו ואף אחד לא צלצל באוטובוס.

<עמנואל זלטס: האוטובוס יוצא מרמת שלמה שמאלה לגבעה הצרפתית.

<עמנואל זלטס: הוא פותח בתחנה אל כל הדלתות, אוטובוס ארוך.

<עמנואל זלטס: אומרים לו אף אחד לא לחץ בכלל, אז הוא שואל עם חיוך – כבר גמרו לרדת פה?

<עמנואל זלטס: כבר גמרו לרדת?

<עמנואל זלטס: אז אני קמתי ואמרתי – כולנו אנשים תמימים וטובים ונותנים לו לדרוך על אנשים – שאלתי אותו, אני לא מבין למה פתחת, בכלל אף אחד לא צלצל.

<עמנואל זלטס: אז עם חיוך הוא אומר לי – כבר גמרו לרדת?

<עמנואל זלטס: אז הוצאתי פלאפון וצילמתי אותו.

<עמנואל זלטס: אני רוצה שזה יהיה מתועד.

<עמנואל זלטס: הנהג נתן לי פליק על היד, שאני צילמתי אותו.

<עמנואל זלטס: נוסע שהיה איתי.

<עמנואל זלטס: טוב, אמרתי אנחנו נתלונן על זה, שיהיה ברור לך.

<עמנואל זלטס: הנהג עצר.

<עמנואל זלטס: מהתחנה, הוא יצא מהתחנה, לקח שמאלה לכיוון - - - התחנה הבאה שלו זה עמיחי פאגלין, פינת בית חנינה מצד שמאל ופסגת זאב מצד ימין.

<עמנואל זלטס: עצר את האוטובוס במקום.

<עמנואל זלטס: אני לא יכול להמשיך לנסוע, אני מתקשר למשטרה.

<עמנואל זלטס: התקשר למשטרה.

<עמנואל זלטס: הוא מחייג למשטרה, לטענתו.

<עמנואל זלטס: הוא מחייג.

<עמנואל זלטס: אני לא יכול לנסוע כי אנשים פה מדברים איתי ואני לא יכול לנסוע.

<עמנואל זלטס: טוב.

<עמנואל זלטס: הבן אדם עצר את האוטובוס כיבה את המנוע, כיבה את האורות באוטובוס.

<עמנואל זלטס: אני חייגתי באותו זמן לאגד, אמרתי אני אפנה לאגד.

<עמנואל זלטס: אני מחייג למוקד הפניות באגד, אומרים לי אני מצטערת, אני קשורה רק לקווים, איפה יש קווים.

<עמנואל זלטס: אמרתי לה גברת, אני מבין שאת קשורה לזה, זה מקרה דחוף.

<עמנואל זלטס: יש פה אוטובוס עם 60 איש, עשרות אנשים, אוטובוס ארוך.

<עמנואל זלטס: יום חמישי - - -

<דסי גורדון: והמקום מסוכן.

<עמנואל זלטס: כן.

<עמנואל זלטס: אני קיבלתי ספציפית בקווים 59 ו-37 פעמיים אבן באוטובוס.

<עמנואל זלטס: באותו צומת.

<עמנואל זלטס: אני לא איכפת לי, אני גבר, נגיד שלא מעניין אותי.

<עמנואל זלטס: אישה לידי עם שני תינוקות, יורדת מהאוטובוס, בהיריון מתקדם.

ישראל אייכלר: למה היא צריכה לרדת?

<עמנואל זלטס: כי הנהג לא הסכים לנסוע.

<עמנואל זלטס: הוא כיבה את המנוע, כיבה את האור וירד מהאוטובוס.

<עמנואל זלטס: הוא כיבה.

<עמנואל זלטס: זה הסיפור.

<עמנואל זלטס: מה קרה?

<עמנואל זלטס: מה קרה?

<קריאה: חיכו לאוטובוס אחר שער.

<עמנואל זלטס: לא רק אוטובוס.

<עמנואל זלטס: אנשים ראו אוטובוס עומד עם עשרות אנשים בחוץ, פשוט ירדו מהאוטובוס.

<עמנואל זלטס: אנשים עצרו טרמפים בצד.

<עמנואל זלטס: ואז אחר כך עברו שם הקווים 59 ו-69 שהם בכלל לא עוצרים שם.

<עמנואל זלטס: אין להם תחנה בכלל במקום.

<עמנואל זלטס: ראו כמות של אנשים, אז הם הגיעו ואספו את האנשים.

<עמנואל זלטס: אני אספר את המקרה עד הסוף כי יש לי חבר שנשאר שם.

<עמנואל זלטס: יש לי חבר שאמר אני לא אהיה פרייר, אני אשאר פה, שהנהג עכשיו לא יסגור את האוטובוס וייסע למסוף, כאילו נגמר המסלול.

<עמנואל זלטס: הוא נשאר עד הסוף והתקשרו לאיזה סדרן אחד, מישהו בשם נחום, שהוא ייאמר לשבחו - - -

<קריאה: של רמת שלמה אולי.

<עמנואל זלטס: לא, נחום הוא סדרן בתלפיות.

<עמנואל זלטס: למה אני מציין את זה, כי אגד יודעים מהסיפור.

<עמנואל זלטס: זה החומר מכל.

<עמנואל זלטס: אני כבר גומר את הסיפור.

<עמנואל זלטס: הגיע הסדרן מהמשפחה שלו, הוא עשה מנגל למשפחה, הוא הגיע.

<עמנואל זלטס: ייאמר לשבחו.

<עמנואל זלטס: הנהג בכלל לא רצה לדבר איתו, אמר לו תציג לו תעודת סדרן.

<עמנואל זלטס: אני סדרן.

<עמנואל זלטס: אז הוא אומר לו מה היה?

<עמנואל זלטס: אז הוא אומר לו תשמע, אני לא יודע ועצבנו אותי.

<עמנואל זלטס: הוא אומר נו ומה?

<עמנואל זלטס: אז למה - - - אותך?

<עמנואל זלטס: לא, אני מבין וסליחה והוא אמר לו ככה: תשמע, הבת שלי בבוקר היום עצבנה אותי ואני לא הייתי מסוגל להמשיך לנסוע ולא יכולתי.

<עמנואל זלטס: אז הוא אומר לו – ריבונו של עולם, אז מה?

<עמנואל זלטס: אל תעלה לאוטובוס בבוקר.

<עמנואל זלטס: אם אתה עולה על אוטובוס, אתה שירות ציבורי.

<עמנואל זלטס: מה שקרה זה שהסדרן לקח את שני הנוסעים שנשארו אחרונים ולקח אותם הביתה.

<עמנואל זלטס: הסדרן התקשר למנהל סניף ירושלים לטענתו, או שלח לו ווטסאפ והנוסעים שמעו שם, בדקתי את זה הסיפור הזה והוא התקשר אליו ואמר לו הנהג הזה יותר לא יהיה, צריך לטפל בזה, זה סיפור חמור וזה צירוף מקרים.

<עמנואל זלטס: היום אני מגלה שהנהג הזה ממשיך לנסוע באגד בקו אחר.

<עמנואל זלטס: קו 56 לרמת שלמה, הנהג הזה נוסע.

<עמנואל זלטס: עכשיו, אני יכול להבין שיש מקרה שקרה שנהג טעה - - -

ישראל אייכלר: לא, אתה לא צריך לתת פרשנות.

ישראל אייכלר: הסיפור מדבר בעד עצמו.

<עמנואל זלטס: לא, לא, קרה שנהג שגה, אבל אם אגד יודעים מהסיפור וממשיכים הלאה עם זה, זה הזוי.

ישראל אייכלר: כן.

ישראל אייכלר: אני פשוט לא רוצה שתתחיל לסנגר עליו, כי אותי הצלחת להרגיז.

<עמנואל זלטס: לא, אני אומר את זה, הרגשתי לא נעים מהאנשים, שאני באוטובוס כאילו גרמתי - - -

ישראל אייכלר: לא, לא.

ישראל אייכלר: אדם כזה לא רק שאסור לו להיות נהג אוטובוס, אני לא רוצה לנסוע לידו, אגב.

<עמנואל זלטס: כן.

ישראל אייכלר: כי אם הבת שלו עצבנה אותו, האנשים עיצבנו אותו, אני לא יודע, הוא יכול לקחת שמאלה באמצע המסלול.

<עמנואל זלטס: רק משפט סיום שכתבתי.

<עמנואל זלטס: אני אקריא מהדף, כי זה חשוב לי.

ישראל אייכלר: בבקשה.

<עמנואל זלטס: אני באמת מתחנן, אני מתחנן אליכם מעומק הלב.

<עמנואל זלטס: תקשיבו לזעקה.

<עמנואל זלטס: אישתי עם ארבעה ילדים קטנים, עולים לאוטובוס, אין מקום לעגלות, או שאגד, אם הם רוצים לטפל בזה, שיטפלו בזה ויגידו שהם לוקחים אחריות.

<עמנואל זלטס: אבל אם הם לא לוקחים אחריות, שיוציאו את זה מאגד.

<עמנואל זלטס: או ככה או ככה.

<עמנואל זלטס: און שהם יכולים לטפל ואם אין להם נהגים או אין להם אפשרות, אז שיחליפו עם חברה אחרת, אבל זה לא יכול.

<עמנואל זלטס: הם תופסים את הרחב בשני קצוות.

<עמנואל זלטס: אני עם הילדים הקטנים שלי, ואשתי עם עגלה בהיריון, עם תינוקות, לא יכולים לעלות לאוטובוס.

<עמנואל זלטס: אני מבקש לטפל בזה אם אפשר.

ישראל אייכלר: מנהלת המינהל הקהילתי, הגברת גורדון, יש לכם הצעות מעשיות, שנוכל לצאת מהוועדה הזאת עם משהו מעשי?

<דסי גורדון: כן, אנחנו בעצם ביקשנו קודם כל שבמידה ונעשים דילולים, הדילולים צריכים קודם כל לא להיות בשעות הכי קריטיות.

<דסי גורדון: בדרך כלל איך שהוא תמיד הדילולים זה כשיוצאים מהעבודה, ולבוא להגיד לבוס כל פעם יש תחבורה באשמת אגד, זה לא נשמע טוב וגם לא בחזרה לשכונה.

<דסי גורדון: כל הזמן שהם דיברו פה על תחבורה, דיברו פה גם על נגישות ועל זמינות.

<דסי גורדון: כלומר כל המטרה זה להשתלב.

<דסי גורדון: כרגע האינטראקציה בין הרכבת הקלה לבין התחבורה הציבורית זה לא עובד ואני אתן דוגמא.

<דסי גורדון: בגבעת המבתר, שעומדים שם חברה שיורדים מהעירייה בתחנה האחרונה, שלא רוצים להמשיך, יורדים שם לקווים 69, 49, 59, אתה מחכה שם שעות.

<דסי גורדון: רק חשין חיכה שם אתמול 47 דקות.

<דסי גורדון: אני עובדת בשכונה ואני תושבת השכונה ואמרתי אני לא אשמע על הסיפורים, אני אסע ואני אעשה את המסלול מרורים הזה ביחד והגענו לכמה מסקנות.

<דסי גורדון: המסקנה הראשונה באמת הייתה קו 59.

<דסי גורדון: זה קו שבנוי בצורה לא נכונה וצריכים להחליט את מי הוא משרת.

<דסי גורדון: הוא משרת את תושבי נווה יעקב ושכונות הצפון.

<דסי גורדון: כי בסופו של דבר היום כשאתה מגיע לגאולה, אתה תשים לב, יש זרימה של כל האוטובוסים: 39, ה-50 עוברים והקו היחיד שלא מגיע זה קו 59.

<דסי גורדון: אז הלכתי, נסעתי אחורנית והגעתי לסורוצקין ושם אתה רואה את בנות ויזניץ', שכל ילדה עולה עם הילקוט שלה, ילדה בכיתה א', פותחת, מתכופפת, מוציאה את הרב קו.

<דסי גורדון: זה לא מוטען, זה כן מוטען.

<דסי גורדון: עולות שם מאסה של בנות.

<דסי גורדון: ממשיכים הלאה, מגיעים להכי כדאי, מגיעה משאית של תנובה שעושה רברס, כל התנועה תקועה שם.

<דסי גורדון: ממשיכים לשמגר, בכלל הולך שם חגיגה.

<דסי גורדון: כלומר צריכים שהיה פה הפרדה.

<דסי גורדון: האם שכונה צפונית, שמתקשה להשלים את הפערים שלה, אמורה לשרת גם את שכונות הצפון?

<דסי גורדון: זאת שאלה שצריכה להיות ואנחנו הצענו כבר בעבר תכנית חלופית.

<דסי גורדון: זה משהו שצריך באמת - - -

ישראל אייכלר: מה התכנית החלופית?

<דסי גורדון: אנחנו ביקשנו שקו 59, במקום שייקח ימינה, ייקח שם שמאלה בבנייני האומה, כי אי אפשר לוותר על היעד - - -

ישראל אייכלר: לאן הוא ייסע?

<קריאה: ממלכי ישראל שמאלה לשרי ישראל?

<דסי גורדון: כן.

<דסי גורדון: כמו קו 37.

<יעקב חשין: שיסיים את המסלול.

<יעקב חשין: בעיקרון, כל הקווים לגאולה, נגיד של רמת שלמה, קו 56 או קו 36 של רמות, הם מגיעים עד שטראוס.

<יעקב חשין: כאילו זה מסלול קצר, רק שטראוס, ישעיהו וזהו.

<יעקב חשין: קו 59 שמביא את תושבי נווה יעקב לגאולה, הוא גם בעצם ממשיך למלכי ישראל, סורוצקין, מסלול מאד ארוך.

ישראל אייכלר: אין תושבים בנווה יעקב שרוצים בסורוצקין?

<יעקב חשין: הם לא ייסעו עם הקו הזה.

<יעקב חשין: לא יעשו את הסיבוב.

<קריאה: היום עם הרב קו זה הרבה יותר קל לקחת קו 52 ולרדת.

<יעקב חשין: יש מעבר.

ישראל אייכלר: לעבור אוטובוס, כן.

ישראל אייכלר: אם אמרתי גילוי נאות שאני גר בסורוצקין, אז אני אוסיף משהו – אין לי אף אחד בנווה יעקב, כך שאין לי.

<עמנואל זלטס: לי יש גם בנווה יעקב וגם בשכונות הצפון.

ישראל אייכלר: עכשיו לגבי בית וגן.

ישראל אייכלר: מי מבית וגן?

<שלמה מורגנבסר: שמי שלמה מורגנבסר, חבר הנהלה בנווה יעקב.

<שלמה מורגנבסר: הייתי כן רוצה לומר שני משפטים קצרים.

ישראל אייכלר: לא, אני אתן לך אחרי בית וגן, כי תיכף תבוא בית וגן ותגיד 40 דקות נתת לנווה יעקב ולנו כלום.

ישראל אייכלר: בבקשה, בית וגן.

<יעקב חנינה: לפני שאני אכבד את ידידי ישי, אני אתן נתונים.

<יעקב חנינה: שמי יעקב חנינה.

<יעקב חנינה: תודה רבה לוועדה שהתכנסה.

<יעקב חנינה: אנחנו נשבור פה מיתוס, בית וגן היא כיום אוכלוסייה מאד צעירה, מאד רעננה.

<יעקב חנינה: למעלה מ-500 יחידות דיור נבנו שם בשנים האחרונות ועוד בניינים נבנים.

<יעקב חנינה: הנתונים המפתיעים שקיבלנו מהלשכה המרכזית לסטטיסטיקה בשנת 2015, שיש גידול.

<יעקב חנינה: חתך הגילאים בין 0 ל-19 שנים הוא למעלה מ-49% של תושבי השכונה.

<יעקב חנינה: זאת אומרת שהשכונה - - -

<שלומית אבינח: 80% מתחת לגיל 50.

<יעקב חנינה: נכון.

<יעקב חנינה: מה שיש זה בעצם נתון שמעיד על אוכלוסייה שנוסעת, הולכת.

<יעקב חנינה: יש לנו כמובן את גולת הכותרת שזה המוסדות הרבים שיש בשכונה, אם זה סמינרים, מדרשים והישיבות הכי גדולות.

<יעקב חנינה: אנחנו יכולים להיכנס לפרטים ולספר סיפורים - - -

ישראל אייכלר: יש לכם גם את כל הילדים של קריית יובל והשכונות האחרות.

<יעקב חנינה: כן, בוודאי, בוודאי.

<יעקב חנינה: הרזידנס, הכל.

ישראל אייכלר: אז מה הבעיה המרכזית שלכם?

ישראל אייכלר: יש לכם גם את הרכבת הקלה לא רחוק.

<יעקב חנינה: כן, הרכבת הקלה נמצאת בעצם ביציאה, היא מצוינת, אבל אם היא הייתה מגיעה לגאולה - - -

ישראל אייכלר: יש שטלים מספיקים?

<יעקב חנינה: לא.

<יעקב חנינה: השטלים בוודאי שהם לא מספיקים, במיוחד שהרבה פעמים קורה שאנשים נוסעים ברכבת ושלושה אוטובוסים מגיעים מהתחנה הראשונה של הפסגה.

<יעקב חנינה: מגיעים לשם שלושה אוטובוסים ביחד ואז אנשים צריכים לחכות עוד 20 דקות, עוד 30 דקות.

<יעקב חנינה: אין שטל מיוחד שנוסע.

<יעקב חנינה: יש אמנם את קו 26 שהוא נוסע פעם בחצי שעה, אבל הוא לא עובר דרך הרחוב הראשי.

<יעקב חנינה: אנחנו יכולים עכשיו לדבר על הרבה הרבה פירוטים ומיד אני אתן לידידי להבהיר ולפלח את הנתונים, אבל אנחנו רוצים לגשת לפתרונות.

<יעקב חנינה: פתרונות כמו שאתם הצעתם, פתרון אחד שהוא אולי להכניס, כי ירושלים היא עיר גדולה, ענקית.

<יעקב חנינה: לחשוב על כיוון שיעזור לאגד יותר.

<יעקב חנינה: יהיו להם פחות תלונות, יהיו לכם פחות קנסות, גם פחות בשביתות.

<יעקב חנינה: להכניס עוד מפעיל, חברה של תחבורה, שהם יעבדו בשיתוף פעולה.

<יעקב חנינה: היום זה נמצא עם רב קו, אז אין בכלל שום בעיה.

<יעקב חנינה: פעם הייתה בעיה של תמחור, איך מתחשבנים.

<יעקב חנינה: אני לא נכנס לזה.

<יעקב חנינה: עוד דבר, שזה רעיון באמת שאני רוצה להעלות פה, וזה רעיון כללי של ירושלים, כי בירושלים יש בעיה מאד מורכבת מבחינת תחבורה.

<יעקב חנינה: היום יש לנו הרבה הרבה קווים נוסעים שמגיעים מפרברי ירושלים, כמו בית"ר, גבעת זאב, מעלה אדומים.

<יעקב חנינה: אם אנחנו נאפשר להם, במיוחד עם הרב קו שיש לנו, להעלות נוסעים, זה ייתן דילול משמעותי.

<יעקב חנינה: ניתן כדוגמא קטנה.

<יעקב חנינה: באוטובוס מבית"ר - - -

ישראל אייכלר: אתה רוצה לבטל את המונופול של אגד בירושלים?

ישראל אייכלר: זה מה שאתה רוצה?

<יעקב חנינה: לא, לא.

<יעקב חנינה: אני לא רוצה.

ישראל אייכלר: אבל זאת ההצעה.

<יעקב חנינה: לא.

<יעקב חנינה: אני נתתי - - -

ישראל אייכלר: אל תפחד.

<יעקב חנינה: לא, לא.

<יעקב חנינה: אני רוצה שיהיה.

<יעקב חנינה: אגד היא חברה טובה, אני רוצה שאנחנו נעזור להם ואפשר לתת להם עוד חברה.

<יעקב חנינה: לא, זה לא יעזור, ירושלים היא עיר ענקית שזה לא מספיק לה.

<יעקב חנינה: הרעיון שלנו זה פשוט - - -

ישראל אייכלר: אמרת הסטטיסטיקה נתנה נתון.

ישראל אייכלר: כמה תושבים אתם?

<יעקב חנינה: אני לא כל כך יודע, אני מצטער.

<יעקב חנינה: הנתונים אינם לנגד עיני פה.

ישראל אייכלר: לא, רק לגבי אחוז האוכלוסייה.

<יעקב חנינה: למעלה מ-20,000 תושבים.

ישראל אייכלר: 20,000 בבית וגן?

<שלומית אבינח: נכון לשנת 2016 – 20,000 תושבים.

<יעקב חנינה: למעלה מ-20,000 במדויק.

<יעקב חנינה: אבל עוד פעם, הרעיון שלנו למשל, דוגמא קטנה, קו 33 – דילול של נסיעה אחת.

ישראל אייכלר: את צריכה להבין שכשאני הייתי ילד בית וגן היה רחוב הפסגה.

<יעקב חנינה: אז הרעיון הוא פשוט רעיון של למשל לקחת את קו 33, שהוא נוסע מהשכונה למשל לגבעת שאול, הר נוף.

<יעקב חנינה: יש שם הרבה מרכזי מסחר, לימודים ועבודה.

<יעקב חנינה: אוטובוס של בית"ר מגיע בבוקר והוא ממש ריק.

<יעקב חנינה: יש לו רק 20 אנשים.

<יעקב חנינה: אם יהיה אפשרי לתקף אותו פשוט עם רב קו.

<יעקב חנינה: כל הנושאים האלה יתנו דילול משמעותי בתחנות, במהירות מסוימת או בשעות מסוימות.

<יעקב חנינה: שעות של עומס, להגיד תשמעו, יש שעות של עומס, זה פתרון מיידי שאפשר לתת לו מענה לתושבים.

ישראל אייכלר: אתה רוצה להוסיף משפט אחד?

<ישי בלך: שמי ישי בלך.

<ישי בלך: טופלו במינהל 60 תלונות בינואר 2017, בחודש האחרון.

<ישי בלך: את הסטטיסטיקה אתכם מכירים יותר טוב ממני.

<ישי בלך: רוב האנשים לא מתלוננים.

<ישי בלך: זאת אומרת תכפילו.

<ישי בלך: נגיד אחד מתוך ארבעה מתלונן, תכפילו את זה, זה נקרא 240 תלונות.

<ישי בלך: תלונות הן בעיקר על אי ביצועי נסיעות.

<ישי בלך: זאת אומרת קו שאמור לצאת ארבע פעמים בשעה, שזה אומר נגיד קו 39, תלוי בשעות, יש שעות שזה 5 פעמים ויותר, פשוט הקו לא עוצר.

<ישי בלך: לאנשים אין מה לעשות.

<ישי בלך: מתקשרים למודיעין אגיד, אומרים להם אנחנו לא פניות ציבור.

<ישי בלך: אני אומר להם אז תנו לי לדבר עם הסדרן.

<ישי בלך: לא, אנחנו לא יכולים להפנות אותך לסדרן.

<ישי בלך: אני שואל שאלה, חותמים על מכרז, אז זה אומר שצריכים לעמוד בתנאי המכרז.

<ישי בלך: איך זה הגיוני שחתמו מכרז, אמורים לעמוד במספר הנסיעות שקבע משרד התחבורה.

<ישי בלך: לא אני קבעתי ולא החברים שלי קבעו את זה.

<ישי בלך: משרד התחבורה קבע את זה ואגד חתמו על המסמך הזה.

<ישי בלך: זה מסמך מחייב.

<ישי בלך: איך לא עומדים בדבר הזה?

<ישי בלך: ומה זה התירוצים האלה שאין מספיק נהגים?

<ישי בלך: מה זה?

<ישי בלך: זה ממש עבירה על החוק.

<ישי בלך: זה כמו שאני אעלה על האוטובוס ואגיד שאין לי מספיק כסף ולא משלם.

<ישי בלך: זו טענה לא מקובלת.

<ישי בלך: אני אקבל 180 שקלים קנס.

<ישי בלך: אין דבר כזה.

<ישי בלך: אז אם אין מספיק נהגים, בבקשה תוציאו את המכרז לחברות אחרות.

<ישי בלך: ובמיוחד שקיבלתי מידע, אני לא יודע אם המידע הזה אמין או לא, את זה צריך לבדוק בחוק חופש המידע, שהמכרז הקבוע שהיה לאגד נגמר בינואר 2016 לפני כשנה.

<ישי בלך: עכשיו אני שואל, איך זה יכול להיות שמכרז זמני, אין מכרז, לא יודע - - -

<חגי יציב: אני אעצור אותך.

<חגי יציב: המידע שלך לא נכון.

<חגי יציב: תמשיך האלה.

<ישי בלך: בסדר, אין בעיה.

ישראל אייכלר: תסמוך על המתחרים, שאם זה היה נכון הם היו מפעילים את ה - - -

<ישי בלך: פנו כמה חברי כנסת.

<ישי בלך: הרב מלכיאלי שגם עזר לנו בזה פנה לאגד, גם הרב בן צור פנה ויש לי פה את התגובה שהדר כהן מהלשכה שלך הגיבה לו.

<ישי בלך: התגובה הייתה – יש שיפור משמעותי מתחילת ינואר.

<ישי בלך: על איזה שיפור היא מדברת?

<ישי בלך: אתמול פעמיים, גם בצהריים, בסביבות השעה אחת, גם בשבע בערב חיכיתי לאוטובוס, הוא לא הגיע.

<ישי בלך: איזה שיפור?

ישראל אייכלר: כמה זמן?

<ישי בלך: אוטובוס לא ביצע נסיעה, זה לא שהוא איחר.

<ישי בלך: זאת אומרת קו 39 אמור להיות 4 פעמים, הוא עשה 3 פעמים בצהריים ובערב.

<ישי בלך: גם קו 16 באופן סדרתי, כמה פעמים ביום לא מבצע נסיעות.

<ישי בלך: זה נורא ואיום מה שהולך.

ישראל אייכלר: אני רוצה להודות לך.

ישראל אייכלר: עכשיו אני רוצה לאפשר לאגד לדבר.

ישראל אייכלר: משרד התחבורה אחרי אגד.

<ישי בלך: אני רק רוצה להוסיף מילה אחת.

<ישי בלך: לפי נתוני דה-מרקר, הנתונים האלה נמצאים מולי, חסרים לאגד 120 נהגים.

<ישי בלך: הכתבה התפרסמה לפני - - -

ישראל אייכלר: עכשיו אתה כבר מייצג את אגד, לא את התושבים.

ישראל אייכלר: תעשה לי טובה.

ישראל אייכלר: תן להם להגיד את זה.

<חגי יציב: אני אענה לך ברשותך ואני אענה לכולכם.

ישראל אייכלר: כן, חגי, בבקשה.

ישראל אייכלר: אתה יודע מה, אל תמנה לי את מה שאתם כן עושים, כי את זה אנחנו יודעים.

<חגי יציב: לא, לא.

ישראל אייכלר: על הבעיות שהועלו.

ישראל אייכלר: על הדילוגים ועל ה - - -

<חגי יציב: על הבעיות.

<חגי יציב: על הדילוגים ועל התחנות ועל הקווים ועל מה שהועלה פה - - -

<ישי בלך: על השירות.

<חגי יציב: והשירות.

ישראל אייכלר: קודם כל הנהג הזה.

ישראל אייכלר: שמעתם את הסיפור שהוא סיפר?

<חגי יציב: אני באופן אישי לא שמעתי.

ישראל אייכלר: אופיר, אתה שמעת?

<אופיר יחזקאל: לא, לא.

<אופיר יחזקאל: ממש לא.

<מורן יונה: אני גם לא קיבלתי את התלונה הזאת, אבל נעביר אותה.

<מורן יונה: העברת אותה במערכת?

<עמנואל זלטס: העברתי.

ישראל אייכלר: יש לך את זה פה?

<עמנואל זלטס: יש לי את זה פה.

ישראל אייכלר: תעביר את זה.

<עמנואל זלטס: הוועדה וחבר הכנסת מלכיאלי הם היחידים שהגיבו לי, שהפנייה התקבלה.

<עמנואל זלטס: לא משרד התחבורה - - -

ישראל אייכלר: תביא את ה.

<עמנואל זלטס: אני אביא.

<מורן יונה: תעביר לי גם שאני אבדוק בבקרה אצלו.

ישראל אייכלר: תעביר אלי לפה.

<עמנואל זלטס: אני אעביר עכשיו.

<עמנואל זלטס: יש פה גם את הפרטים של הנהג.

ישראל אייכלר: תעביר את זה לי.

ישראל אייכלר: אתה לא מעביר לה.

ישראל אייכלר: תודה רבה.

ישראל אייכלר: אני רוצה שתבדקו את זה ואם הנהג הזה ממשיך לעבוד באגד, אז יש לכם בעיה איתנו.

<חגי יציב: מאה אחוז.

<חגי יציב: תתנו לנו תלונה, אנחנו נטפל בה.

ישראל אייכלר: לא, לא צחוק.

<חגי יציב: כבוד הרב אייכלר, כבוד כולכם, אני אענה לכם עד כמה שאני יכול לענות ואני חושב שאני אענה כמעט על הכל.

<חגי יציב: אם יש משהו לא ברור תעצרו אותי באמצע, אני אשיב.

<חגי יציב: אני אחלק את זה ברשותך לשניים, לנווה יעקב ולפסגת זאב.

ישראל אייכלר: לבית וגן.

<חגי יציב: לבית וגן, סליחה.

<חגי יציב: זאת אומרת נווה יעקב פסגת זאב זה ויכוח עתיק ממקום אחר.

<חגי יציב: מחילה.

<חגי יציב: אני אתחיל קודם כל עם נווה יעקב.

<חגי יציב: נווה יעקב זו שכונה שבאמת התפתחה מאד בשנים האחרונות.

<חגי יציב: נווה יעקב זו שכונה שלפני 5, 10 ו-15 שנה רוב רובה הייתה חילונית ורוב קווי התחבורה שם היו חילונים, 25, 45 כפי שאמרת.

<חגי יציב: במהלך השנים האחרונות, ה-5-7 שנים האחרונות, השכונה, מעבר לקמיניץ, ודרך אגב, כמות הילודה בשכונת קמיניץ באחוזים היא הגבוהה בארץ.

<חגי יציב: השכונה נווה יעקב וקמיניץ התפתחה, גדלה וכמות הנסיעות שם גם גדלה.

<חגי יציב: אם אני טועה במשהו, חשין, תעצור אותי.

<יעקב חשין: הביקושים.

<חגי יציב: הביקושים.

<חגי יציב: בהתאם לביקושים, ואני לא אגיד שממש רצנו אחרי זה, אבל הוספנו אוטובוסים מפרקים.

<יעקב חשין: כולם דו מפרקיים.

<חגי יציב: כולם דו מפרקים.

<עמנואל זלטס: חוץ מקו 37.

<חגי יציב: אני מדבר כרגע על קו 59 - - -

ישראל אייכלר: רבותי, תנו לחגי.

ישראל אייכלר: אתם הייתם פה עשרה, חגי הוא יחיד והוא - - -

<שלומית אבינח: תתנו לו לדבר ברצף ואחר כך תגיבו.

<עמנואל זלטס: הוא ביקש לתקן אם הוא טועה, לכן אמרתי.

<חגי יציב: על הכיפאק.

ישראל אייכלר: זה לא בסדר.

ישראל אייכלר: הם קבעו ישיבה בזמן ישיבה שאתה יזמת ואני חושב שזה לא בסדר מצדם.

ישראל אייכלר: אני יודע, גם אני לא שם, אבל מצדי אתה יכול ללכת, אבל תגיד להם שלא קובעים ישיבות בזמן שיש ועדה.

ישראל אייכלר: על הבוחרים שלהם, זה לא הבוחרים של - - -

<חגי יציב: לגבי קו 59 וקו 69, במהלך השנתיים האחרונות, שלוש שנים האחרונות, האוטובוסים שמשרתים שם את השכונה הם אוטובוסים ארוכים.

<חגי יציב: במהלך השנה האחרונה, מדצמבר 2015, קווי נווה יעקב התדירים, 59 ו-69, קיבלו אוטובוסים חדישים ביותר, חדישים וחדשים.

<חגי יציב: תקנו אותי אם אני טועה.

<חגי יציב: במערך הוולידציה, מכשירי תיקוף באוטובוסים, מאחר שאנחנו מודעים – גם אנחנו וגם משרד התחבורה – לכמות נוסעים התדירה בשכונת נווה יעקב, שני הקווים התדירים האלה קיבלו שירות וולידציה.

<חגי יציב: אנחנו במהלך השנים - - -

<קריאה: מה זה וולידציה?

<יעקב חשין: עלייה מכל הדלתות.

<חגי יציב: עם מכשירי תיקוף והשתדלנו לעמוד בקצב ולא תמיד הצלחנו לעמוד בקצב של הגידול.

<חגי יציב: לגבי קווים חדשים - - -

ישראל אייכלר: מה הסיבה שלא עמדתם?

ישראל אייכלר: אתם הרי יודעים שיש ילודה, אתה אמרת את זה.

ישראל אייכלר: אתם יודעים שיש משפחות רבות, אתם יודעים שיש קווים חדשים.

<חגי יציב: אני אענה לך.

ישראל אייכלר: כמה זמן אתם צריכים לחכות עד שתעמידו מכוניות?

<חגי יציב: אני אענה לך.

<חגי יציב: דבר ראשון יש מצבת כמות אוטובוסים שנמצאים ואנחנו לא יכולים לתגבר, כשאין לנו אוטובוסים.

ישראל אייכלר: מה זאת אומרת אין לכם?

ישראל אייכלר: אפשר לקנות, אני לא רוצה להגיד מי המוכר של האוטובוסים היום.

<חגי יציב: אנחנו קונים מכולם.

ישראל אייכלר: מה זה נקרא שאין אוטובוסים?

<עמנואל זלטס: הרב אייכלר, הם לא שולחים גם את מה שכתוב.

<עמנואל זלטס: איך יוסיפו אם לא שולחים גם מה שכתוב?

<חגי יציב: אני אגיע לזה.

<חגי יציב: ידידי, אני אגיע גם לשם.

ישראל אייכלר: דיברת, קיבלת זכות דיבור.

<חגי יציב: ידידי, אני אגיע ואני אענה לך וכשהרב אייכלר יסיים את הוועדה, אני אענה לך גם בחוץ אם צריך, בסדר?

<חגי יציב: אני לא הולך לשום מקום.

ישראל אייכלר: לא, אני מעדיף שתעשה את זה פה.

<חגי יציב: אני אעשה את זה פה.

<חגי יציב: יש לך עוד מעט - - -

ישראל אייכלר: לא, אין לי שום דבר.

ישראל אייכלר: הם קבעו איזו ישיבה בסיעות שם לפני שלוש.

ישראל אייכלר: מאד חשוב, אבל הם ידעו, או שלא ידעו, שיש דיון בשכונות נווה יעקב ובית וגן.

<שלומית אבינח: ברור שידעו.

ישראל אייכלר: והם היו צריכים לדחות את זה.

<חגי יציב: לגבי קווים חדשים, שינויי מסלולים, בסוף משרד התחבורה ייתן את התשובה.

<חגי יציב: אני רק רוצה להגיד שבמהלך השנים - - - 411, 412, 413, דבר שהוכיח את עצמו ואנחנו לא מתנגדים לזה.

<חגי יציב: לגבי השאלה שעלתה פה לגבי אי ביצוע הנסיעות.

ישראל אייכלר: כן, מה אתה אומר על זה?

<חגי יציב: אני אומר על זה ואני אומר את האמת, אנחנו בסוף ספטמבר נכנסנו לחוסר של כוח אדם, חוסר של נהגים.

ישראל אייכלר: היה אז רמדאן או משהו?

<חגי יציב: היה איזה נהג שהתאבד והמוסלמים חשבו שהוא נרצח וכו' והייתה שביתה והם פרשו ועזבו.

<חגי יציב: נכנסנו למצוקה של כוח אדם.

<חגי יציב: בלי שום קשר יש מצוקה של כוח אדם בנהגות בכל חברות התחבורה ואני לא באתי להגן עליהן, אני באתי לדבר על אגד.

<חגי יציב: אנחנו במהלך ינואר, אני יודע שחלק מכם ירימו גבה, אבל במהלך דצמבר-ינואר אנחנו התחלנו במערכת קליטת נהגים עם בונוסים לנהגים שמגיעים אלינו.

<חגי יציב: אם מישהו ישמע, אם מישהו רוצה לשמוע – 5,000 שקלים בונוס, בלי שום קשר למשכורת.

ישראל אייכלר: 5,000 שקלים לכמה זמן?

<חגי יציב: 5,000 שקלים קיבלת בונוס.

ישראל אייכלר: על זה שהוא בא להיות נהג?

<חגי יציב: על זה שבאת להיות נהג.

<חגי יציב: בלי שום קשר למשכורת הרגילה שאתה מקבל והיא מהטובות בענף.

ישראל אייכלר: ומה אומרים הוותיקים שלא קיבלו את זה?

<חגי יציב: לא שאלנו.

<קריאה: הם יגיעו לפה בסוף.

<חגי יציב: בדיוק.

<חגי יציב: אנחנו ממצב של מינוס שנאמר פה, אני לא מסתיר, ממינוס של 120 נהגים, אחרי מאמצים מאד מאד גדולים הגענו בימים אלה למינוס של 40 נהגים.

<חגי יציב: זאת אומרת שהעבודה שאנחנו עושים נושאת פרי.

<חגי יציב: עדיין לא מאה אחוז ועדיין יש לנו לאן לשאוף ועדיין יש לנו לאן להשתפר.

<חגי יציב: אני שם את זה פה על השולחן ואנחנו בקצב הנכון ואני מאמין ש - - -

ישראל אייכלר: כמה זמן אתם צריכים למלא את צוות הנהגים?

ישראל אייכלר: תיקחו כמה טייסים מאל על שלא מרגישים טוב, שיעברו לאוטובוסים.

<חגי יציב: אחרי גיל 65 מותר להם לנהוג?

ישראל אייכלר: למה לא?

<חגי יציב: אני צוחק.

ישראל אייכלר: אל תתחיל עם הגילאים האלה, כי אני מתקרב לשם.

<חגי יציב: אני יודע איפה למצוא את הילד גם, אם הוא עדיין שם.

<חגי יציב: אנחנו עשינו, כפי שאמרתי, מאמצים.

ישראל אייכלר: כמה זמן אתם צריכים כדי לגייס 40 נהגים?

ישראל אייכלר: נניח תוך שבועיים אתם יכולים למלא את החסר?

ישראל אייכלר: חודש?

<חגי יציב: לא, לא, לא, לא.

<חגי יציב: זה עניין של כמה חודשים.

<חגי יציב: כל המערך של לימוד נהיגה, רק שתכניס לך את זה לראש , אם אתה רוצה ללמוד נהיגה, מהרגע שאתה מגיע לאגד לקבלה לעבודה ועד שיש לך רישיון ביד, אם זה הלך במהירות, זה 10 חודשים.

ישראל אייכלר: אפילו אם מישהו כבר נהג?

<חגי יציב: לא.

<חגי יציב: מי שהוא כבר נהג זה - - -

ישראל אייכלר: לא, מנהג רגיל להיות נהג אוטובוס זה לוקח שנה?

<חגי יציב: 10 חודשים.

ישראל אייכלר: אפילו שהוא כבר נהג?

<חגי יציב: כן, כן.

<חגי יציב: 10 חודשים.

<חגי יציב: זה 10 חודשים אם באמת עברת את הבירוקרטיה בצורה זריזה.

ישראל אייכלר: שואלת המנהלת בשם התושבים, על מה מדברים פה?

ישראל אייכלר: מה זה מעניין את התושב שגר שם בנווה יעקב.

ישראל אייכלר: אני מתרגם את זה נכון?

<שלומית אבינח: כן.

<חגי יציב: אני אענה, אני אענה ובמקרים מסוימים או בחלק מהמקרים אני אגיד שאתם צודקים.

<חגי יציב: אני לא בא להתכחש.

<חגי יציב: זה המצב והתפקיד שלנו זה להסיע אתכם והתפקיד שלנו זה לשרת אתכם והתפקיד שלנו שלא יקרו אירועים כמו שקרה לך ובמידה וזה קרה, לטפל - - -

<עמנואל זלטס: זה לא לי, זה ל-50 איש.

<חגי יציב: אני יודע.

<חגי יציב: אתה העלית את הסוגיה, אז אני עונה לך.

<חגי יציב: התפקיד שלנו הוא לטפל בו בצורה משמעתית.

<חגי יציב: אני מאמין שתוך כמה חודשים כמות הנהגים תגויס והם ישולבו בקווים ולא נשמע את התלונות ולא נראה את המחזות הלא נעימים של אנשים בתחנה.

<חגי יציב: זה לא נעים.

<חגי יציב: אני גם לא - - -

ישראל אייכלר: אם יכולים בינתיים לשכור חברות אחרות?

ישראל אייכלר: הרי יש לכם - - -

<חגי יציב: אנחנו עושים את זה.

ישראל אייכלר: אז אולי בימי שישי ובמוצאי שבתות תשכרו חברות.

<אופיר יחזקאל: אנחנו שוכרים.

<חגי יציב: לא בנווה יעקב.

<חגי יציב: אנחנו שוכרים מחוץ לעיר.

<חגי יציב: אנחנו שוכרים בעיקר לבית שמש ולבני ברק ולוקחים נהגים שלנו ומעבירים אותם - - -

ישראל אייכלר: זאת אומרת שיש אפשרות שתתגברו לפי בקשתם של התושבים גם בזמן ש - - -

<חגי יציב: אז אני גם אענה לך על זה עכשיו.

<חגי יציב: לגבי תגבורים - - -

ישראל אייכלר: זה משרד התחבורה?

<חגי יציב: לא, לא, לא.

<חגי יציב: זה משהו שרץ.

<חגי יציב: אני חושב שבעוד שבועיים כבר אנחנו מתחלים, לאט לאט, בהדרגה, לתגבר את השירות העירוני בירושלים.

<חגי יציב: אני יודע לפי אופיר על קווי 16, 39, 59 ו-69 שאנחנו מתחילים לתגבר בהדרגה את כמות הנסיעות, על מנת שבמידה ואנחנו נפרסם את הנסיעות, אף אחד לא נהנה שאם מופיע או לא מופיע, שאתה מחכה לאוטובוס, שהוא באמת יגיע.

<חגי יציב: אנחנו עושים את זה בצורה הדרגתית ונמלא את החסר.

<חגי יציב: אני רק רוצה להוסיף פה עוד משהו קטן.

<חגי יציב: חשוב מאד שהציבור פה ישמע.

<חגי יציב: דבר ראשון אני חושב שאני אדבר עם אופיר וניצור פורום מסוים על מנת שלא חס וחלילה ש- - -

ישראל אייכלר: בעבר עשית את זה.

ישראל אייכלר: היית יושב עם - - -

<חגי יציב: אני עשיתי את זה, לכן אני פה.

<חגי יציב: בגלל זה אני מכיר את רוב האנשים פה.

ישראל אייכלר: נו?

<חגי יציב: אז באמת אולי כדאי לחדש את הפורום הזה ולהביא - - -

ישראל אייכלר: אופיר לא יושב שם?

ישראל אייכלר: כי אופיר הוא המנהל של התנועה.

<חגי יציב: אופיר פה לידי ואנחנו באנו ביחד.

<אופיר יחזקאל: אני יושב ואני נפגש עם המנהלות.

ישראל אייכלר: כן?

ישראל אייכלר: אז תיפגש גם איתם ותראה מה אפשר לעשות.

<אופיר יחזקאל: גם עם חבר הכנסת יואב בן צור נפגשתי.

<ישי בלך: איפה אורן רם, המתאם של המגזר החרדי?

<ישי בלך: אין מתאם.

<ישי בלך: כל חברי מועצת העיר היו מדברים מול אורן רם, אורן רם פוטר ואין אדם במקומו.

ישראל אייכלר: אני לא רוצה להעלות שמות.

ישראל אייכלר: אתה הזכרת שמות וזה, תיזהר.

ישראל אייכלר: - - - חפץ חיים.

ישראל אייכלר: הכל פומבי, הכל בשידור, הכל לפרוטוקול.

<שלומית אבינח: ישי, זה פרוטוקול פומבי.

<שלומית אבינח: לא להגיד שמות של אנשים.

ישראל אייכלר: שום שם.

ישראל אייכלר: אפילו לא של הנהג שעשה את הסיפור הזה.

ישראל אייכלר: אני רוצה להגיד לכם משהו אחר, אם הוא הזכיר משהו על פיטורים.

ישראל אייכלר: אם נהג מדלג על נסיעה, זה לא פחות חמור בעיני מנהג שהסתבך עם ההנהלה שם בקשר להפרה שהוא דילג מהזמנים שלו, והמבין יבין.

<חגי יציב: כן.

<חגי יציב: לגבי נסיעות שלא מבוצעות - - -

ישראל אייכלר: בדיוק.

<חגי יציב: נסיעות שלא מבוצעות, כל נסיעה או רוב הנסיעות שלא מבוצעות, אנחנו נקנסים עליהן ולצערי זה - - -

<יעקב חשין: אבל איזה פיצוי מקבל הנוסע?

<יעקב חשין: אם אני יש לי חופשי חודשי ואני לא מתקף, אני מקבל דו"ח של 180 שקלים ואם לא קיבלתי נסיעה, אולי אני אקבל 20 שקלים.

ישראל אייכלר: אני שאלתי שאלה אחרת.

ישראל אייכלר: כמה נהגים נקנסו על דילוגים בשנה האחרונה?

ישראל אייכלר: אני מדבר על דילוג שנהג לא ביצע נסיעה, שאתה אמרת לו לעשות.

<חגי יציב: הנהג לא מבצע-.

<חגי יציב: הבעיה העיקרית של הנוסעים, של משתמשי התחבורה הציבורית שמלינים פה, זה לא על דילוג, זה אי ביצוע נסיעה וזה גרוע שבעתיים מבחינתם.

<יעקב חשין: נכון, נכון.

<יעקב חשין: כי הנוסע לא מקבל פיצוי.

<חגי יציב: זה לא שנהג יוצא מתחנת המוצא ומדלק.

<חגי יציב: לא שזה לא קיים, אבל הבעיה העיקרית זה פשוט שהאוטובוס לא יוצא בשעה שבע ושתיים עשרה דקות.

ישראל אייכלר: לזה אני מתכוון.

ישראל אייכלר: מי נתן לו הוראה לא לצאת?

ישראל אייכלר: "

<חגי יציב: לא הייתה הוראה לא לצאת.

<חגי יציב: זה בגלל החוסר - - -

ישראל אייכלר: אז מה הקנס שהוא מקבל?

<דסי גורדון: לא שובץ נהג.

ישראל אייכלר: אה, לא שובץ נהג.

<דסי גורדון: יש שני לו"זים, זה כמו חברת אמרון, יש לו"ז לציבור ויש לו"ז לנהגים.

ישראל אייכלר: לא, יש נהגים שגם לא ביצעו סתם ככה נסיעה.

<חגי יציב: אין דבר כזה.

<חגי יציב: אם זה יהיה, זה בשוליים.

ישראל אייכלר: חגי, בוא ניתן משרד התחבורה, בסדר?

<חגי יציב: בבקשה.

<מורן יונה: אוקיי.

<שלומית אבינח: הוא עוד לא התייחס לבית וגן.

<מורן יונה: אז אני אתייחס לנווה יעקב ולבית וגן.

ישראל אייכלר: ביחד, כן.

ישראל אייכלר: כי היא משרד התחבורה והיא שקובעת את הנסיעות ואת התגבורים.

<מורן יונה: אם כבר אנחנו מדברים על לקבוע ועל תפעול, אז מבחינת נווה יעקב, קווים 37, 59 ו-69 מבחינתי לא מאושר שום דילול בקווים האלה.

<מורן יונה: המפה אמור להתבצע כפי שהיא מופיעה במערכת הרישוי ואתם רואים אותה גם בלוחות האלקטרוניים, בשלטים של ה - - -.

<מורן יונה: לכן אתם רואים את זה כדילול, את מה שלא מבוצע.

ישראל אייכלר: כמה קנסות הם קיבלו?

ישראל אייכלר: כי דרור כותב לי פה שאגד קיבלה קנס כספי כבד על החברה.

ישראל אייכלר: מה זה קנס כספי כבד?

ישראל אייכלר: אני פשוט רוצה לדעת.

<מורן יונה: אני לא זוכרת את ה - - -

<חגי יציב: מיליוני שקלים.

ישראל אייכלר: על נווה יעקב?

<קריאה: 14 מיליון שקלים בשנה.

<מורן יונה: זה לא רק על נווה יעקב, זה על כל ירושלים.

<מורן יונה: ברגע שאנחנו מזהים שיש אי ביצועים במקומות מסוימים, שהתפעול לא עובד כמו שצריך, אנחנו שולחים לשם פיקוח ואנחנו בודקים את זה ואם אנחנו מוצאים שיש חריגות גם בנתונים הישירים שמועברים אלינו, אנחנו מטפלים בזה.

<מורן יונה: זה לא עובר ככה.

ישראל אייכלר: אני הייתי מציע הצעה שאני בטוח שלא תוכל להתקבל, שיתנו להם 180 שקלים על כל נוסע, שאם הוא היה עולה לאוטובוס בלי כסף, הוא היה משלם 180 שקלים - - -

<יעקב חשין: לא בלי כסף, הוא לא תיקף.

ישראל אייכלר: אז אם החברה דיללה, תעשו חשבון 50 נוסעים.

ישראל אייכלר: את תראי שלא יהיה דילול אחד אפילו.

<מורן יונה: אני לא יכולה לענות על זה.

ישראל אייכלר: לא, זה סתם הצעה.

ישראל אייכלר: חומר למחשבה.

ישראל אייכלר: אני לא רשות שופטת.

<מורן יונה: עוד דבר.

<מורן יונה: אני חיכיתי כאן עכשיו שמונה אנשים.

<שלומית אבינח: אנחנו מסיימים בעוד 10 דקות.

ישראל אייכלר: איזה 10 דקות?

ישראל אייכלר: אמרנו שאנחנו מסיימים בשלוש.

<מורן יונה: בנוגע לשירות לרחוב רביץ, אנחנו לפני שעתיים-שלוש נפגשנו עם נציגי השכונה.

<מורן יונה: אנחנו ממש בעד החלופה שמאפשרת הארכה של קווים קיימים, לדוגמא קו 69, הארכה שלו לתוך הרחוב, כמובן יחד עם תגבור של הקו, כי רק להאריך אותו זה לא מספיק.

<מורן יונה: זה לא יענה על הביקושים בשכונה.

<מורן יונה: חוץ מזה היו לנו עוד איזה כמה סיכומים.

<מורן יונה: אנחנו צריכים להתייחס לשירות של קו 69 במוצאי שבת.

<מורן יונה: כמובן שהיום יש להם את קו 59, שעובר דרך רוממה.

<מורן יונה: ברגע שאני מורידה מרוממה, אני לא יכולה להזניח שכונה אחת על פני שכונה אחרת.

<יעקב חשין: אז שהציעו את 59 א' אולי.

<מורן יונה: נכון, יש את 59 א' שלא נכנס.

<מורן יונה: הוא מגיע עד ירמיהו ואנחנו יכולים - - -

<יעקב חשין: להאריך אותו - - - -

<מורן יונה: להאריך אותו.

<מורן יונה: ויש גם את - - -

<יעקב חשין: זהו, חלופות של 37 עלו - - -

<שלומית אבינח: הפרוטוקול לא קולט כל מה שאתם אומרים עכשיו.

ישראל אייכלר: רבותי, אנחנו לא נכנסים פה לפרטים כאלה.

ישראל אייכלר: בפרט שכל מילה שאתה אומר על חשבון שכונה אחרת, אז אני מייצג אותם עכשיו נגדך.

ישראל אייכלר: אי אפשר להגיד אל תתנו שם.

ישראל אייכלר: תגידו אנחנו רוצים - - -

<מורן יונה: או, בדיוק, נכון.

<יעקב חשין: לא, זה בנוסף.

<מורן יונה: אני לא יכולה.

ישראל אייכלר: אני עוד זוכר שתושבי נווה יעקב, כחגי עוד לא היה נהג בקו 25, אז הם רצו ממחנה יהודה שהאוטובוס לא יעצור בבוכרים.

ישראל אייכלר: למה?

ישראל אייכלר: תושבי נווה יעקב, עולים חדשים, עלו במחנה יהודה ואנשים היו קונים במחנה יהודה ויורדים בבוכרים.

ישראל אייכלר: אז יצא שתושבי נווה יעקוב היו להם אוטובוסים מלאים.

ישראל אייכלר: אז הם רצו שלא תהיה תחנה בבוכרים.

ישראל אייכלר: התחילה מלחמה.

<יעקב חשין: פעם זה היה.

<מורן יונה: אתה ממש מוביל אותי לנושא - - -

<יעקב חשין: אתה מבין?

<יעקב חשין: בקצבור הוא לא עוצר, בבוכרים הוא כן עוצר.

ישראל אייכלר: כן, בבקשה.

<מורן יונה: בגלל שאין לי הרבה זמן, אני אתייחס גם לשירות בשכונת בית וגן וממש הובלת אותי לנושא הזה.

<מורן יונה: הייתה כאן בקשה לאפשר פתיחת דלתות לצורך העלאה והורדת נוסעים בקווים לבית"ר עילית.

<מורן יונה: ברגע שאנחנו נאפשר לקווים האלה העלאה והורדה בתוך ירושלים, מי שרוצה להגיע לבית"ר עילית לא יהיה לו מקום באוטובוס.

<מורן יונה: הוא לא יוכל לעלות.

<מורן יונה: הנוסעים הפנימיים של תוך ירושלים יעלו ויתפסו מקום.

<מורן יונה: זה לא עובד ככה.

<מורן יונה: חוץ מזה, שגם הדרך שלהם תהיה הרבה יותר ארוכה.

<מורן יונה: הרי מה היום?

<מורן יונה: אחת הדרישות שהעלו תושבי נווה יעקב, זה לדלג על תחנות מסוימות.

<מורן יונה: אם אני אתחיל לפתוח בקווים אחרים דלתות לצורך העלאה והורדה, אנחנו לא נצא מזה, הנסיעות יארכו שעתיים וחצי שלוש.

<מורן יונה: לא ככה מתכננים.

<מורן יונה: זה דבר אחד.

ישראל אייכלר: אני רוצה לשאול אותך מה את מציעה בתאריכים וביצועים.

<מורן יונה: אז זהו, מבחינת ביצועים, אנחנו נערכים לתגבור קו 69.

<מורן יונה: אנחנו מחכים גם לתשובה של משרד השיכון בנוגע לתשתיות ברחוב רביץ.

<שלומית אבינח: מתי?

<שלומית אבינח: יש לך לוח זמנים?

<מורן יונה: לוח זמנים לתגבור?

<מורן יונה: קודם כל אנחנו רוצים להגיע, אנחנו רוצים שאגד יתייצבו ואני מניחה שזה יקרה בתקופה הקרובה ומבחינתנו אנחנו נריץ את זה.

<מורן יונה: אני לא רוצה להתעכב עם זה.

ישראל אייכלר: מה זה נקרא יתייצבו?

<מורן יונה: יתייצבו מבחינת – חגי קרה לזה תגבורים.

<חגי יציב: מצבת נהגים.

<מורן יונה: אני קוראת לזה חזרה למפה מלאה.

ישראל אייכלר: אה, כוח אדם?

<מורן יונה: הרי כמות הנסיעות שיש היום בבית וגן היא כמות מאד מאד גדולה.

<מורן יונה: הם לא מרגישים אותה, כי אולי היא קורית במלואה.

ישראל אייכלר: מרגישים את החסר בדרך כלל.

<מורן יונה: נכון, אבל הכמות לפי הרישוי היא 590 נסיעות, אפילו יותר.

ישראל אייכלר: זה לא אומר לי כלום.

ישראל אייכלר: אני מדבר על 10 נסיעות שעדיין חסרות.

<מורן יונה: נכון, זה הרבה מאד.

<מורן יונה: אז ברגע שה-10 נסיעות - - -

ישראל אייכלר: עד שימולאו, אז נדבר על התגבור?

<מורן יונה: אנחנו נתחיל כבר.

ישראל אייכלר: כמו שאשכול אמר.

ישראל אייכלר: שאלו אותו אם הוא רוצה לעשות חמישה ימי עבודה בשבוע, אז הוא אומר קודם כל שיתחילו שלושה ימים, אחר כך נעלה את זה הלאה.

<מורן יונה: דרך אגב, לאחרונה נווה יעקב קיבלו קו למודיעין עילית.

<יעקב חשין: מאד מוצלח.

<מורן יונה: כן.

<מורן יונה: ובאמת, מבחינתנו אנחנו רק לתת.

ישראל אייכלר: אבל אני רוצה תאריכים.

ישראל אייכלר: אנחנו כוועדה שעוסקת ב - - -

<יעקב חשין: מתי יהיה לבית שמש?

ישראל אייכלר: קודם כל מתי אתם מחייבים את אגד להגיע למפה המלאה?

ישראל אייכלר: לפני התגבור.

<מורן יונה: בפברואר אתם אמורים כבר.

<מורן יונה: זה לפי הסיכום שלנו.

ישראל אייכלר: פברואר.

ישראל אייכלר: סוף פברואר?

<שלומית אבינח: זה עוד 40 נהגים?

<שלומית אבינח: כלומר זו המצב המלאה של ה-120 החסרים?

<קריאה: נהגים מבחינה זה לא מעניין.

<קריאה: היא רוצה שאנחנו נבצע את הנסיעות.

<קריאה: לא איכפת לה כמות הנהגים.

ישראל אייכלר: נכון, נכון.

ישראל אייכלר: אנחנו מדברים על הנסיעות.

<מורן יונה: אני לא - - - כמה נהגים עושים את זה.

<מורן יונה: אני רוצה שהכל יתבצע.

ישראל אייכלר: נכון.

ישראל אייכלר: אז עד סוף פברואר יש לנו את המפה המלאה ואז תוכלו להתחיל בתגבורים?

<מורן יונה: ואז אנחנו נתחיל.

ישראל אייכלר: לגבי נהג מסוים, יש לכם פיקוח על האם נהג התנהג לא כמו שצריך?

ישראל אייכלר: האם יש לכם פיקוח על החברה שהיא תמצה את הדין עם הנהג?

<מורן יונה: התלונה שהעלית, אני אשמח לקבל אותה.

ישראל אייכלר: אנחנו נעביר לך את זה עוד לפני שתצאי מפה.

<מורן יונה: אין בעיה, בטח.

<מורן יונה: אני לא הכרתי את התלונה הזאת לפני כן.

ישראל אייכלר: גם לך, חגי.

<מורן יונה: יש כאן את כל הנתונים?

<עמנואל זלטס: הסדרן שם כתוב ניסים וזה נחום.

<עמנואל זלטס: זה תיקון.

<עמנואל זלטס: קוראים לו נחום.

ישראל אייכלר: יש שם כתובת וטלפון שאפשר לראות?

<עמנואל זלטס: הטלפון שלי ויש גם פרטים של הנהג.

ישראל אייכלר: טוב.

ישראל אייכלר: אני רוצה לסכם את הדיון.

ישראל אייכלר: אנחנו מבקשים לגבי נווה יעקב: בקו 69 תהיה פעילות בכל ימות השבוע, גם בשישי ובמוצאי שבתות.

ישראל אייכלר: לגבי רחוב רביץ, אנחנו מחכים למענה.

ישראל אייכלר: אנחנו רוצים פתרון מהיר ובשיתוף עיריית ירושלים ומשרד התחבורה.

ישראל אייכלר: לא מקובל עלי שזה צריך לעבור תב"ע ודברים כאלה.

ישראל אייכלר: אם אתם מדברים על חודש-חודשיים, נוכל לסבול.

ישראל אייכלר: אם לא, אנחנו נצטרך לעשות דיון נפרד, לראות איפה זה עומד בעוד חודש-חודשיים.

<שלומית אבינח: ישיבת מעקב במקרה הצורך?

ישראל אייכלר: לגבי רביץ, קודם כל בגלל הכבוד שיש לנו לרב רביץ, אבל לא בגלל זה, אלא בגלל - - -

<עמנואל זלטס: זה על שמו?

ישראל אייכלר: אני מניח.

ישראל אייכלר: כי זה עוצר את - - -

<מורן יונה: לזה יש גם חלופה אחרת.

<מורן יונה: אם אנחנו לא יכולים להאריך קו ש - - -

ישראל אייכלר: לא אכפת לי, שתהיה חלופה אחרת, אבל זה חייב להיות מוסדר.

<דסי גורדון: היה בעצם דיון.

<דסי גורדון: החלופה הזאת הובאה סך הכל לפני שבועיים.

<דסי גורדון: אני גרה שם.

ישראל אייכלר: אנחנו מבקשים לתגבר קווים עמוסים כמו 69, 59, 39 - - -

<יעקב חשין: לא 50.

<דסי גורדון: 69.

<מורן יונה: אנחנו דיברנו על קו 69.

<יעקב חשין: ו-37.

<דסי גורדון: להיפך, לבדוק בדיקת קו 59.

<יעקב חשין: 37, כן.

<יעקב חשין: זה רק 18 נסיעות לכל כיוון.

<יעקב חשין: 37 צריך גם להוסיף.

ישראל אייכלר: 69, 39 ו-16?

<עמנואל זלטס: לא, 37.

ישראל אייכלר: 37.

<שלומית אבינח: דיברנו על 39.

<דסי גורדון: זה בית וגן.

<דסי גורדון: מערבבים פה.

<עמנואל זלטס: הם 39, אנחנו 37.

ישראל אייכלר: חברה, אל תתחילו לעשות אחד על חשבון השני.

<עמנואל זלטס: לא, לא, חס וחלילה.

ישראל אייכלר: 37, 39, 16 ו-69, על מנת שאנשים לא יישארו בתחנות.

ישראל אייכלר: אנחנו עושים כתובת למי פונים כשהאוטובוס דילג או לא הגיע.

ישראל אייכלר: למי פונים?

ישראל אייכלר: למי פונה האזרח והתושב, חוץ מאשר לחברי הכנסת החרדים?

<יעקב חשין: אם הוא דילג?

ישראל אייכלר: אם האוטובוס לא מגיע.

<שלומית אבינח: למי פונים?

<מורן יונה: ברגע שיש בעיות תפעוליות, שהציבור מגלה בעיה כזו או אחרת, הוא יכול לשלוח תלונה למערכת תלונות הציבור של המשרד.

<שלומית אבינח: מורן, זה לא יעיל.

<דסי גורדון: עד שאתם קוראים את הפנייה ועד שמטפלים והכל, כבר לא - - -

ישראל אייכלר: טוב, למעשה אין מענה.

<קריאה: הליך האכיפה נמשך חצי שנה.

<קריאה: זה המסמך שהם נותנים.

<יעקב חשין: זה הטיפול.

ישראל אייכלר: לא, לא, תעזבו.

ישראל אייכלר: הגברת מורן היא לא בפניות הציבור של משרד התחבורה ולכן היא לא יודעת מה שאנחנו עוברים פה.

ישראל אייכלר: היום הם כבר כותבים במפורש שזה לוקח חצי שנה לטפל בדבר, כך שזה לא רלבנטי.

ישראל אייכלר: אני שאלתי על משהו בשטח.

<דסי גורדון: צריכים כתובת.

<יעקב חשין: אם קורה משהו, בזמן אמת.

ישראל אייכלר: אז בינתיים אני מציע לכם לפנות לוועדה לפניות הציבור של הכנסת.

ישראל אייכלר: אני חושבת שהגברת שלומית יותר יעילה ומגיעה גם למשרד התחבורה וגם לעירייה.

ישראל אייכלר: אני רוצה להודות לכולכם שבאתם.

ישראל אייכלר: הישיבה נעולה.